**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄ - ΣΥΝΟΔΟΣ Α΄**

**ΕΠΙΤΡΟΠΗ ΒΙΒΛΙΟΘΗΚΗΣ ΤΗΣ ΒΟΥΛΗΣ**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

(Άρθρο 40 παρ. 1 του Κ.τ.Β.)

Στην Αθήνα, σήμερα, 1 Οκτωβρίου 2020, ημέρα Πέμπτη και ώρα 17.15΄, στην Αίθουσα Συνεδριάσεων της Ολομέλειας της Βουλής, συνήλθαν σε κοινή συνεδρίαση η Επιτροπή Βιβλιοθήκης της Βουλής και η Διαρκής Επιτροπή Μορφωτικών Υποθέσεων, υπό την προεδρία της Προέδρου της Επιτροπής Βιβλιοθήκης της Βουλής, κυρίας Άννας Μάνη – Παπαδημητρίου και την προεδρία του Προέδρου της Διαρκούς Επιτροπής Μορφωτικών Υποθέσεων, κ. Γεώργιου Στύλιου, με θέμα ημερήσιας διάταξης: «Δράσεις της Βιβλιοθήκης της Βουλής με επίκεντρο την εκπαιδευτική κοινότητα».

Τα μέλη των Επιτροπών θα ενημερώσουν η κυρία Μαρία Καμηλάκη, Προϊσταμένη του Τμήματος Κοινοβουλευτικής Βιβλιοθήκης και η κυρία Μαρία Βλασσοπούλου, Προϊσταμένη του Τμήματος Μπενακείου Βιβλιοθήκης και Συλλογών Πολιτικών Προσωπικοτήτων.

Στη συνεδρίαση των Επιτροπών παρέστη η Υφυπουργός Παιδείας και Θρησκευμάτων, κυρία Σοφία Ζαχαράκη.

Επίσης, παρέστησαν οι κ.κ. Γεώργιος Μυλωνάκης, Γενικός Γραμματέας της Βουλής, Κωνσταντίνος Μαυριάς, Πρόεδρος του Επιστημονικού Συμβουλίου της Βουλής, Σίσσυ (Αναστασία) Γκίκα, Γενική Γραμματέας Υπουργείου Παιδείας, Γεώργιος Αγγελόπουλος, Προϊστάμενος της Γενικής Διεύθυνσης Ηλεκτρονικής Διοίκησης, Βιβλιοθήκης και Εκδόσεων και Έλλη Δρούλια,Προϊσταμένη της Διεύθυνσης Βιβλιοθήκης της Βουλής.

Η Προεδρεύουσα των Επιτροπών, κυρία Άννα Μάνη - Παπαδημητρίου, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Επιτροπή Βιβλιοθήκης της Βουλής, παρόντες ήταν οι Βουλευτές κ.κ. Μάνη - Παπαδημητρίου Άννα, Υψηλάντης Βασίλειος - Νικόλαος, Αλεξοπούλου Χριστίνα, Δούνια Παναγιώτα, Κωτσός Γεώργιος, Μονογυιού Αικατερίνη, Βασιλικός Βασίλης, Ψυχογιός Γεώργιος, Κεφαλίδου Χαρά Κατσώτης Χρήστος, Βαγενάς Δημήτριος και Μπακαδήμα Φωτεινή.

Από την Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ. Καλαφάτης Σταύρος, Ανδριανός Ιωάννης, Μαντάς Περικλής, Τσαβδαρίδης Λάζαρος, Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Σούκουλη Βιλιάλη Μαρία, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μελάς Ιωάννης, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Αμανατίδης Ιωάννης, Βαγενά – Κηλαηδόνη Άννα, Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Φραγγίδης Γεώργιος, Κωνσταντόπουλος Δημήτριος, Κεγκέρογλου Βασίλειος, Κωνσταντινόπουλος Οδυσσέας, Δελής Ιωάννης, Γκιόκας Ιωάννης, Ασημακοπούλου Σοφία - Χάιδω, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Κυρία Υπουργέ, κύριε Πρόεδρε του Επιστημονικού Συμβουλίου, κυρίες και κύριοι συνάδελφοι, σας καλωσορίζω όλους στη σημερινή κοινή συνεδρίαση των Επιτροπών, Βιβλιοθήκης της Βουλής και της Διαρκούς Επιτροπής Μορφωτικών Υποθέσεων.

Θα ήθελα, πρώτα από όλα, να ευχαριστήσω την Υφυπουργό Παιδείας και Θρησκευμάτων, κυρία Σοφία Ζαχαράκη για τη σημερινή της παρουσία.

Η συμμετοχή σας, κυρία Υπουργέ, αποδεικνύει εμπράκτως το ενδιαφέρον σας για τις εκπαιδευτικές δράσεις της Βιβλιοθήκης της Βουλής, αλλά και την πρόθεσή σας να συμβάλλετε από τη δική σας πλευρά στην περαιτέρω ανάπτυξη και προώθησή τους, προς όφελος όλου του εκπαιδευτικού κόσμου.

Καλωσορίζω, φυσικά και τις δύο προσκεκλημένες μας, την κυρία Μαρία Καμηλάκη, Προϊσταμένη του Τμήματος Κοινοβουλευτικής Βιβλιοθήκης και την κυρία Μαρία Βλασσοπούλου, Προϊσταμένη του Τμήματος Μπενακείου Βιβλιοθήκης και Συλλογών Πολιτικών Προσωπικοτήτων, οι οποίες θα μας ενημερώσουν για τη λειτουργία των Τμημάτων τους και ιδίως για τις δράσεις εκείνες, που έχουν ως επίκεντρο την εκπαιδευτική κοινότητα.

Κυρίες και κύριοι συνάδελφοι, η Βιβλιοθήκη της Βουλής έχει σαν κύρια αποστολή της την υποστήριξη του κοινοβουλευτικού έργου, παρέχοντας σε όλους εμάς άμεση πληροφόρηση, σε θέματα νομοθετικού και κοινοβουλευτικού ενδιαφέροντος, αλλά και μία σειρά ιδιαίτερα χρήσιμων υπηρεσιών και ψηφιακών εργαλείων.

Είναι αλήθεια, όμως ότι πολλοί από τους συναδέλφους δεν είχαν έως τώρα σαφή εικόνα για τον πλούτο της Βιβλιοθήκης, τις δυνατότητες και τα εργαλεία, που παρέχει τόσο σε εμάς, όσο και στους συνεργάτες μας. Για τον λόγο αυτό, σε συνεργασία με τους υπαλλήλους της Βιβλιοθήκης, προετοιμάσαμε και φαντάζομαι ότι ήδη σας έχει διανεμηθεί, ένα νέο επικαιροποιημένο ενημερωτικό έντυπο. Αντίστοιχο, είχαμε διανείμει και στην προηγούμενη Κοινοβουλευτική Σύνοδο, με πολύ θετική ανταπόκριση από τους συναδέλφους.

Το έντυπο περιλαμβάνει όλες τις χρηστικές πληροφορίες για τη λειτουργία της Βιβλιοθήκης, τις υπηρεσίες της, τις συλλογές των βιβλίων και τις βάσεις των ψηφιακών δεδομένων και φυσικά, συμπεριλαμβάνεται η νέα πρωτοποριακή υπηρεσία Press Reader, μέσω της οποίας έχουμε άμεση και δωρεάν πρόσβαση σε περίπου 7.000 ελληνικά και ξενόγλωσσα έντυπα, εφημερίδες και περιοδικά από 60 και πλέον, χώρες. Είναι βέβαιο, ότι πρόκειται για ένα εργαλείο ιδιαίτερα χρηστικό και προτείνω να αναζητήσετε τις οδηγίες πρόσβασης στην ψηφιακή πλατφόρμα στο ενημερωτικό φυλλάδιο.

Αγαπητοί συνάδελφοι, η Βιβλιοθήκη μας, όμως, δεν περιορίζεται μόνο στα στενά όρια του Κοινοβουλίου. Ταυτόχρονα, είναι μια βιβλιοθήκη ανοιχτή στο ευρύ κοινό. Αυτός είναι, άλλωστε και ο βασικός στόχος, που θέσαμε από την πρώτη, κιόλας, συνεδρίαση της Επιτροπής μας. Θέλουμε τη Βιβλιοθήκη της Βουλής των Ελλήνων ζωντανή και ενεργή, μέσα στην κοινωνία των πολιτών και για να έρθω και στο σημερινό μας θέμα, θέλουμε ο πλούτος της Βιβλιοθήκης να φτάσει στη νέα γενιά, στους μαθητές και στους φοιτητές μας, που κατά γενική ομολογία, είναι φαινόμενο των καιρών παγκόσμιο, απομακρύνονται ολοένα και περισσότερο από το βιβλίο, προτιμώντας, κυρίως τα ψηφιακά μέσα.

Η Βιβλιοθήκη έχει, ήδη, αναπτύξει, το τελευταίο χρονικό διάστημα, αρκετές και αξιόλογες δράσεις εξωστρέφειας, που απευθύνονται στην εκπαιδευτική κοινότητα, στις οποίες θα αναφερθώ συνοπτικά και θα αναλύσουν περαιτέρω οι προσκεκλημένες.

Θα ήθελα, σε αυτό το σημείο, να τονίσω ότι η σημερινή κοινή συνεδρίαση είναι μια εξαιρετική ευκαιρία, για να ακούσουμε από τους συναδέλφους της Διαρκούς Επιτροπής Μορφωτικών Υποθέσεων τις δικές τους παρατηρήσεις, τις δικές τους προτάσεις για το πώς θα ενισχύσουμε αυτές τις δράσεις, για το πώς θα φέρουμε τη Βιβλιοθήκη της Βουλής πιο κοντά στα σχολεία και στις σχολικές βιβλιοθήκες της Περιφέρειας, ακόμη και των πιο απομακρυσμένων περιοχών, για το πώς θα αναπτύξουμε και άλλες συνέργειες με τα εκπαιδευτικά ιδρύματα και τα ερευνητικά κέντρα, με λίγα λόγια για το πώς μπορούμε να βελτιωθούμε.

Περιμένω λοιπόν με ιδιαίτερο ενδιαφέρον τα σχόλια, τις παρατηρήσεις και τις προτάσεις σας. Εντελώς επιγραμματικά, τα αναγνωστήρια, η λέσχη ανάγνωσης και οι μηνιαίες ξεναγήσεις, που λαμβάνουν χώρα στο πρώην Δημόσιο Καπνεργοστάσιο επί της οδού Λένορμαν, το οποίο φιλοξενεί προσωρινά την Μπενάκειο Βιβλιοθήκη και τη Βιβλιοθήκη Πόλης, οι εκθέσεις, τα εκπαιδευτικά προγράμματα, η ενίσχυση των σχολικών βιβλιοθηκών και των πολιτιστικών φορέων, οι συνέργειες με εκπαιδευτικά ιδρύματα και ερευνητικά κέντρα και η συμμετοχή σε επιστημονικά προγράμματα είναι ορισμένες μόνο από τις δράσεις εξωστρέφειας με εκπαιδευτικό πρόσημο, που αναπτύσσονται σταθερά και φέρνουν τη Βιβλιοθήκη της Βουλής πιο κοντά στους μαθητές, τους φοιτητές, σε όλους τους Έλληνες πολίτες.

Θα ήθελα να εστιάσω σε δύο από αυτές. Στη σημαντικότατη έκθεση «ΓΛΩΣΣΟpolis: Περιηγήσεις στην νέα ελληνική» η οποία αποτελεί την πρώτη έκθεση για τη νέα ελληνική, την καθομιλουμένη και ταυτόχρονα την πρώτη έκθεση που άνοιξε τις πύλες του εμβληματικού πρώην Καπνεργοστασίου της οδού Λένορμαν στο ευρύ κοινό. Πρόκειται για μια πολυμεσική, διαδραστική έκθεση που συνδυάζει το σύγχρονο με το παραδοσιακό. Η ΓΛΩΣΣΟpolis είναι αποτέλεσμα μιας εξαιρετικά οργανωμένης προσπάθειας που συνδυάζει την ψυχαγωγία με τη γνώση. Ένα άρτιο επιστημονικό και δημιουργικό έργο γύρω από τη νέα ελληνική που προσφέρεται να βοηθήσει τους μαθητές να γνωρίσουν τη γλώσσα μας πιο βαθιά, πιο ουσιαστικά και πιο ολοκληρωμένα. Η έκθεση γνώρισε τεράστια επιτυχία με περισσότερους από 10.000 μαθητές να την έχουν επισκεφθεί ως τώρα και αποτελεί μια απόδειξη ότι ακόμη και στους δύσκολους καιρούς που βιώνουμε η δημιουργικότητα και η όρεξη για διάδοση της γνώσης δεν πρόκειται να εκλείψουν. Για την έκθεση θα μας πει περισσότερα η κυρία Μαρία Βλασσοπούλου.

Κάπως έτσι φτάνουμε και στη δεύτερη δράση στο βιωματικό γλωσσικό εργαστήριο με τίτλο «Λέξεις που χαμογελούν, λέξεις που πληγώνουν» και θέμα, τον λεκτικό εκφοβισμό στο σχολικό περιβάλλον. Στα χέρια σας έχετε ήδη το νέο βιβλίο της Μαρίας Καμηλάκη, έναν οδηγό για τους εκπαιδευτικούς, ο οποίος περιλαμβάνει το εκπαιδευτικό υλικό του ομώνυμου βιωματικού γλωσσικού εργαστηρίου που υλοποιείται από το 2017 στο τμήμα Μπενακείου Βιβλιοθήκης και συλλογών πολιτικών προσωπικοτήτων. Είναι πλαισιωμένο από θεωρητική τεκμηρίωση και αναλυτικές οδηγίες εφαρμογής. Η πρωτοτυπία του βιβλίου έγκειται στο ότι εστιάζει στη λεκτική διάσταση του σχολικού εκφοβισμού «Λέξεις που πληγώνουν» αλλά και στις γλωσσικές επιλογές που διαθέτουμε για τον προσδιορισμό της διαφορετικότητας με σεβασμό προς τον άλλον «Λέξεις που χαμογελούν». Σε μια σειρά θεματικών πεδίων που κυμαίνονται από την εξωτερική εμφάνιση και την ταυτότητα του φύλου μέχρι και την εθνοτική προέλευση και την κοινωνικοοικονομική κατάσταση. Η υλοποίηση του εργαστηρίου σε οποιαδήποτε σχολική μονάδα της επικράτειας είναι απλούστατη, καθώς απαιτεί ως πρώτες ύλες μόνο χρωματιστές καρτέλες και τη διάθεση των εμπλεκομένων για επικοινωνία και ανταλλαγή απόψεων με ανοικτότητα και ειλικρίνεια.

Σε μια εποχή πολυπολιτισμική και πολυγλωσσική, στην οποία η εμφάνιση κρουσμάτων ενδοσχολικής βίας δεν αφήνει περιθώρια για εφησυχασμό, ας ελπίσουμε ότι ο συγκεκριμένος οδηγός θα προσφέρει ακόμα ένα εργαλείο στους εκπαιδευτικούς μας, στις καθημερινές τους μάχες για ένα σχολικό περιβάλλον πιο συμπεριληπτικό. Η κυρία Καμηλάκη θα έχει την ευκαιρία να μας πει περισσότερα στη συνέχεια για το βιωματικό εργαστήριο για το βιβλίο της.

Αγαπητοί συνάδελφοι, κλείνω με την πεποίθηση ότι η σημερινή συνεδρίαση, θα είναι εξαιρετικά εποικοδομητική και ότι θα αποτελέσει, ακόμα ένα βήμα, που θα φέρει τη Βιβλιοθήκη της Βουλής πιο κοντά στους Έλληνες, τους Έλληνες μαθητές, τους Έλληνες εκπαιδευτικούς και σε όλη την εκπαιδευτική κοινότητα. Αυτός είναι ο μεγάλος στόχος, να φέρουμε τα παιδιά μας πιο κοντά στο βιβλίο και να τους διδάξουμε την ανεκτίμητη αξία του, η οποία αποτυπώνεται χαρακτηριστικά στη φράση του Γάλλου συγγραφέα Gustave Flaubert, «διάβαζε για να ζήσεις».

Σας ευχαριστώ και σας καλωσορίζω και πάλι στην Επιτροπή μας.

Το λόγο έχει πρώτα η κυρία Υπουργός, η κυρία Ζαχαράκη, η οποία απ’ όσο γνωρίζω, λόγω ανειλημμένων υποχρεώσεων δεν θα μπορέσει να παραμείνει ως το τέλος της συνεδρίασής μας. Παρόλα αυτά, ξέρω, ότι θα το προσπαθήσετε κυρία Υπουργέ. Σας ευχαριστούμε και ευελπιστούμε, ότι σε μια επόμενη συνεδρίαση ή σε μια επόμενη οποιαδήποτε δράση, θα σας έχουμε κοντά μας.

Σας ευχαριστώ.

Το λόγο έχει η κυρία Ζαχαράκη.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Καλησπέρα σε όλους, καλησπέρα στους Βουλευτές και των δύο Επιτροπών, κυρία Πρόεδρε, σας ευχαριστώ πάρα πολύ για την πρόσκληση. Είναι αλήθεια μια διαφορετική προσέγγιση μιας πυκνής πραγματικότητας με άλλη επικαιρότητα, αλλά νομίζω, ότι όσες και όσοι είστε εδώ έχετε το ίδιο έντονο ενδιαφέρον. Έστω και με αυτή την πυκνή επικαιρότητα γι’ αυτά τα οποία συμβαίνουν στο χώρο και της φιλαναγνωσίας της βιβλιοθήκης ή και αυτή η συνήθεια των παιδιών που βλέπουμε αυτή τη στιγμή να ατονεί, δηλαδή, η ανάγνωση βιβλίων και η μεγαλύτερη καθημερινή ενασχόληση με το διαδίκτυο, όπου και εκεί δυστυχώς υπάρχουν πολλές λέξεις που πληγώνουν. Θα θέλαμε να πάρουμε τουλάχιστον μια ψηφιακή γόμα και να το σβήσουμε, αλλά δεν γίνεται. Τουλάχιστον, να βρούμε τους τρόπους, να απομειωθούν.

Με ιδιαίτερη χαρά αποδέχτηκα την πρόσκληση της Επιτροπής να παραβρεθώ σήμερα στην κοινή συνεδρίαση της Επιτροπής Βιβλιοθήκης και βέβαια, της Επιτροπής Μορφωτικών Υποθέσεων. Έχουμε συζητήσει πολλές φορές διαφορετική θεματολογία, αλλά, νομίζω, ότι η σημερινή θεματολογία και το θέμα του βιβλίου, είναι ένα δύσκολο ζήτημα. Ένα ζήτημα, το οποίο προβληματίζει πάρα πολύ και με την τωρινή ιδιότητα ως βουλευτές, αλλά και όσους έχουν περάσει από τη σχολική τάξη, ακούσαμε πολλές φορές λέξεις που πληγώνουν.

Εδώ, λοιπόν, έρχομαι να προσθέσω και να υπογραμμίσω και το ενδιαφέρον μας, για συνεργασία με την Επιτροπή της Βουλής στις δράσεις της, με επίκεντρο την εκπαιδευτική κοινότητα.

Με αφορμή τη σημερινή θεματολογία θα μου επιτρέψετε να αναφερθώ ιδιαίτερα, στο θέμα της σχολικής βίας και του εκφοβισμού, του μπούλινγκ, όπως έχει καθιερωθεί να λέγεται. Δεν είναι καινούργιο. Και βέβαια, υπάρχουν και πολλά είδη σχολικού εκφοβισμού και κάποια πράγματα που αντιμετωπίζονται ή ονομάζονται σχολικός εκφοβισμός, χωρίς να είναι.

Εδώ, έχει έρθει όμως, η στιγμή, να αναζητήσουμε πιθανότατα νέες λύσεις σ’ αυτό το οποίο ήδη υπάρχει, ήδη εμφανίζεται και ίσως και να εμφανίζεται με αυξανόμενη τάση στις σχολικές κοινότητες και να αναζητήσουμε το καλό όχι μόνο για τους μαθητές μας, αλλά για το σύνολο της κοινωνίας. Έχουμε την ευθύνη, να εντοπίσουμε και να αποτρέψουμε την επιθετικότητα όσων τολμούν να υπερβούν τα όρια.

Πρόκειται για ένα σύνθετο πρόβλημα, ένα ζήτημα, το οποίο απαιτεί διαρκή εγρήγορση και συνεργασία όλης της σχολικής κοινότητας.

Επειδή, όμως, θα ήθελα να είμαι συγκεκριμένη και φεύγοντας από εδώ, τουλάχιστον, να έχουμε μείνει σε κάποια πράγματα δηλαδή, σε απτή απόδειξη αυτής της πρόθεσης ή της προσήλωσης, να αναφέρω κάποιες λίγες από τις πρωτοβουλίες τις οποίες τις έχουμε λάβει μέχρι τώρα ή εξελίσσονται και θα εξελιχθούν μέσα στη σχολική χρονιά.

Είχαμε πει από την αρχή, ότι αδιαπραγμάτευτη προτεραιότητα της πολιτικής μας είναι η αντιμετώπιση κάθε μορφής σχολικής βίας και εκφοβισμού. Γι’ αυτό και θεσπίσαμε μια σειρά μέτρων καταπολέμησης κι έτσι, από την αρχή της σχολικής χρονιάς θεσπίσαμε τον Σύμβουλο Σχολικής Ζωής και είναι στη Δευτεροβάθμια Εκπαίδευση. Κάθε Σύλλογος Διδασκόντων, λοιπόν, ορίζει μετά από εγκύκλιο η οποία εστάλη στα σχολεία το Συμβούλιο Σχολικής Ζωής, είναι ένας εκπαιδευτικός στον οποίο μπορούν να στραφούν τα παιδιά για να συζητήσουν για θέματα τα οποία αντιμετωπίζουν, τα οποία τους προβληματίζουν. Δεν είναι μόνο τα θέματα σχολικού εκφοβισμού είναι τα θέματα αποτυχίας, απώλειας, ζητήματα που για τα παιδιά είναι καθοριστικά σ' αυτό το στάδιο της ζωής τους. Σύμβουλος Σχολικής Ζωής είναι ο πρώτος βαθμός αντιμετώπισης μέσα στο σχολείο, ο καλύτερος δέκτης των καταστάσεων και πολύ λειτουργικός πομπός. Προφανώς, και σε καμία περίπτωση δεν θα μπορούσαμε να πούμε ότι μπορεί να υποκαταστήσει τον ψυχολόγο ή τον κοινωνικό λειτουργό. Αλλά είναι σε ανοιχτό δίαυλο επικοινωνίας με τα παιδιά, και εκεί βέβαια, με αυτούς τους ειδικούς επιστήμονες ζητά τη συνδρομή τους και θα ζητήσει τη συνδρομή τους, γιατί είναι κάτι το οποίο ξεκινάει τώρα, όταν οι καταστάσεις χρήζουν ιδιαίτερης αντιμετώπισης.

Πάμε, όμως, στο επόμενο βήμα, γιατί μίλησα για τους ψυχολόγους και τους κοινωνικούς λειτουργούς και να δούμε, τι κάναμε γι’ αυτό. Εξασφαλίσαμε χρηματοδότηση 46 εκατομμύρια ευρώ από πόρους του ΕΣΠΑ και στα μέσα Οκτωβρίου προχωράμε άμεσα στην πρόσληψη 2800 Αναπληρωτών Ειδικού Εκπαιδευτικού Προσωπικού, Κλάδων Ψυχολόγου και Κοινωνικού Λειτουργού ένα πολυετές αίτημα μέσα στις σχολικές κοινότητες, μέσα στις σχολικές μονάδες για να υπάρχει μεγαλύτερη ενίσχυση από ψυχολόγους και κοινωνικούς λειτουργούς.

Αντιλαμβανόμαστε, ότι επειδή οι σχολικές μονάδες είναι πολύ περισσότερες από αυτό- έχουμε πάνω από 14.000 σχολικές μονάδες σε όλη την Ελλάδα- αυτός ο αριθμός ψυχολόγων και κοινωνικών λειτουργών για τη γενική εκπαίδευση -γιατί υπάρχει ήδη στην επαγγελματική και στην ειδική- θα λειτουργεί σε ανά συστάδα σχολείων. Άρα, θα μπορεί να συνεργάζεται μαζί με τους Συμβούλους Σχολικής Ζωής και τις υποστηρικτικές δομές που ήδη υπάρχουν. Έτσι, ενδυναμώνουμε τις σχολικές κοινότητες με συμβουλευτική και ενημέρωση, με στόχο να αναπτύξουν τα παιδιά και κάθε μέλους και οι ίδιοι οι εκπαιδευτικοί τις δεξιότητες που απαιτούνται για τη διαχείριση κρίσιμων και απρόβλεπτων καταστάσεων, δημιουργώντας ένα ασφαλές περιβάλλον για τα παιδιά εκεί που τα παιδιά μας μπορούν να μάθουν και να αυτενεργούν αλλά και να αναπτύσσονται και να εκφράζονται ελεύθερα.

Παράλληλα, εξασφαλίσαμε τους πόρους και ξεκινά η επιμόρφωση 2550 εκπαιδευτικών και στελεχών εκπαίδευσης πάνω στα θέματα και τις πτυχές του σχολικού εκφοβισμού. Στηρίζουμε με επιστημονική καθοδήγηση και δίνουμε τα εφόδια σε αυτούς για να επιτελέσουν το ρόλο τους αποτελεσματικά: να προλαμβάνουν, να εντοπίζουν και σε μεγάλο βαθμό- στον πρώτο βαθμό πρώτα όλα, γιατί είπαμε ότι θα υπάρχουν διαφορετικά επίπεδα- να μπορούν να δουν με μεγαλύτερη διαύγεια τα περιστατικά μέσα στη σχολική μονάδα και να καλλιεργήσουν στους μαθητές δεξιότητες ζωής, υπευθυνότητας, κοινωνικής ενσυναίσθησης και ειρηνικής επίλυσης συγκρούσεων. Η καλλιέργεια αυτών των ήπιων δεξιοτήτων είναι και ο στόχος της εισαγωγής των Εργαστηρίων Δεξιοτήτων που φέτος για πρώτη φορά εισήλθαν στο πρόγραμμα το κανονικό, το ωρολόγιο στην Πρωτοβάθμια και στη Δευτεροβάθμια Εκπαίδευση.

Επίσης, και κλείνω με τις δράσεις, θα υλοποιηθούν πολλά προγράμματα φέτος από το Ινστιτούτο Εκπαιδευτικής Πολιτικής, που θέμα έχουν την αναγνώριση και την αντιμετώπιση του σχολικού εκφοβισμού σε όλες τις εκφάνσεις του. Είμαστε σε συνεχή επικοινωνία και συνεργασία με κέντρα και φορείς, καθώς και το Υπουργείο Προστασίας του Πολίτη για θέματα διαδικτυακού εκφοβισμού, αυτό το οποίο ανέφερα στην αρχή της σύντομης εισήγησης. Θέλω να θυμίσω, ότι έχει ήδη συσταθεί και θα ξεκινήσει τις εργασίες της Διακομματική Επιτροπή για τα θέματα της σχολικής βίας και όλα τα κόμματα έχουν ήδη στείλει αλλά και Υπουργεία εκπροσώπηση, θεωρώ ότι στα μέσα Οκτωβρίου θα είναι η πρώτη συνεδρίαση για να μπορούμε, τουλάχιστον, και αυτές τις δράσεις να επισημάνουμε όπως επίσης, να συλλέξουμε και προτάσεις και από τα υπόλοιπα κόμματα.

Με αυτές τις σκέψεις, λοιπόν, κυρία Πρόεδρε, θα ήθελα να υπογραμμίσω την προσήλωση στην καταπολέμηση του σχολικού εκφοβισμού και βίας και βέβαια, να ευχηθώ κάθε επιτυχία στο βιβλίο «Λέξεις που χαμογελούν και λέξεις που πληγώνουν» που έχει στόχο την καταπολέμηση αυτού που συζήτησα λίγο πριν: του σχολικού εκφοβισμού που σήμερα παρουσιάζεται, θα αναλυθεί θα γίνουν ιδιαίτερες αναφορές, και μακάρι να βρουν τα παιδιά μας αυτή τη «γόμα» να σβήσουν τις «λέξεις που πληγώνουν» και να ανακαλύπτουν περισσότερες «λέξεις που χαμογελούν» στην καθημερινότητα.

Καλή επιτυχία και στην Έκθεση «Γλωσσόpolis», και βέβαια, μια γόνιμη και παραγωγική συνεργασία στην Επιτροπή Βιβλιοθήκη της Βουλής, στη συνεργασία της οποίας προσβλέπουμε και ως Υπουργείο Παιδείας και Θρησκευμάτων.

Ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Και εμείς σας ευχαριστούμε, κυρία Υπουργέ, για την αναλυτική αποτύπωση των όσων κάνει το Υπουργείο Παιδείας και Θρησκευμάτων, στο φαινόμενο αυτό που απασχολεί πάρα πολύ έντονα την ελληνική κοινωνία. Τον σχολικό εκφοβισμό.

Πιστεύουμε, ότι μπορούμε να έχουμε μια άριστη συνεργασία με την μικρή μας συνδρομή, και εμείς ως Επιτροπή της Βιβλιοθήκης της Βουλής, όπως για παράδειγμα με το βιβλίο που σήμερα θα σας παρουσιάσουμε, αλλά θα θέλαμε να έχουμε και μια διαρκή συνεργασία και επίσης μια μικρή συνδρομή από την πλευρά μας, για όλες τις εκπαιδευτικές δράσεις που πραγματοποιεί η Βιβλιοθήκη της Βουλής, όπως είναι και η Έκθεση «Γλωσσόπολις» και άλλες δράσεις, που στη συνέχεια θα ακούσετε από τις προσκεκλημένες μας. Σας ευχαριστούμε και πάλι.

Τον λόγο έχει ο συνάδελφος, Πρόεδρος της Επιτροπής Μορφωτικών Υποθέσεων, ο κύριος Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Θα ήθελα να ευχαριστήσω την Πρόεδρο της Επιτροπής της Βιβλιοθήκης της Βουλής. Είναι μια ευχάριστη εξέλιξη η κοινή συνεδρίαση της Επιτροπής Μορφωτικών Υποθέσεων με την Επιτροπή Βιβλιοθήκης της Βουλής και είναι μία χρήσιμη εξέλιξη, διότι όπως ανέφερε η Πρόεδρος, οι περισσότεροι από εμάς, αν και αρκετά χρόνια στο κοινοβούλιο - μιλώ προσωπικά για μένα - έχουμε ελλιπή εικόνα για τον τεράστιο πλούτο που διαθέτει η βιβλιοθήκη, τα εργαλεία, καθώς και για τις δυνατότητες που μας προσφέρει.

Θα ήθελα να πω κάποιες σκέψεις σε έναν σύντομο χαιρετισμό.

Η Βιβλιοθήκη της Βουλής δεν είναι μόνο το κτίριο και οι συλλογές βιβλίων και περιοδικών. Αποτελεί ένα θεματοφύλακα της πνευματικής παραγωγής, καθώς και κέντρο συλλογής, διαχείρισης και διάδοσης της πληροφορίας και της γνώσης. Οι εξελίξεις, οι τεχνολογικές εξελίξεις, επιβάλλουν σε όλες τις βιβλιοθήκες να μην περιοριστούν στον παραδοσιακό ρόλο τους, αλλά να αξιοποιήσουν τις νέες τεχνολογίες, αναδεικνυόμενες σε ουσιαστικούς πυλώνες της γνώσης.

Χώρες είναι γνωστές για τις βιβλιοθήκες τις οποίες διαθέτουν και χρησιμοποιούν τις βιβλιοθήκες τους ως ένα στοιχείο προώθησης και προσέλκυσης κόσμου να τις επισκεφθούν. Ένα στοιχείο marketing, δηλαδή, που μπορεί και στις μέρες μας να παίξει έναν τέτοιο ρόλο και η δική μας βιβλιοθήκη, μιας που η χώρα μας είναι ανοιχτή στον κόσμο στην επισκεψιμότητα και καλούμε τους χιλιάδες κόσμου, κάθε χρόνο, να επισκέπτονται την πρωτεύουσα την Αθήνα και την Ελλάδα.

Προς αυτήν την κατεύθυνση, οφείλει κατά τη γνώμη μου να κινηθεί και η Επιτροπή της Βιβλιοθήκης της Βουλής, αναδεικνύοντας τις υψηλού επιπέδου υπηρεσίες που διαθέτει, όπως για παράδειγμα τη δυνατότητα πρόσβασης σε μια σειρά ψηφιακών βάσεων δεδομένων.

Αναφέρω ενδεικτικά ορισμένα από τα στοιχεία που συνέλεξα σε σχέση με την βιβλιοθήκη. Θα μας τα πουν και οι υπεύθυνοι πιο αναλυτικά. Το ψηφιοποιημένο υλικό από πρακτικά συνεδριάσεων, Σύνταγμα και κανονισμούς, εφημερίδες και περιοδικά, καθώς και τα αρχεία της Ελληνικής Παλιγγενεσίας. Νομικές μελέτες, αποφάσεων δικαστηρίων, καθώς και τράπεζα νομικών πληροφοριών. Επίσημα έγγραφα του ΟΟΣΑ, ηλεκτρονικές εκδόσεις επιστημονικών βιβλίων και περιοδικών, αποδελτίωση εφημερίδων, τηλεόρασης, ραδιόφωνα και μέσων κοινωνικής δικτύωσης.

Καταλαβαίνουμε, επομένως, ότι η Βιβλιοθήκη της Βουλής αποτελεί βασικό θεματοφύλακα της γνώσης και της ιστορίας της πατρίδας μας, καθώς και της παγκόσμιας πολιτιστικής κληρονομιάς.

Πρόκειται για ένα έργο το οποίο ξεκίνησε από το 1844 και συνεχίζει απρόσκοπτα να επιτελεί.

Ωστόσο, αυτό που είναι ιδιαίτερα σημαντικό, είναι αυτή η πολύτιμη γνώση να μην παραμείνει εγκλωβισμένη στα ράφια, αλλά να είναι ανοιχτή και προσβάσιμη από όλους και κυρίως από τους νέους μας, ώστε να αποτελεί χρήσιμο εργαλείο στην καθημερινότητά μας.

Μια σκέψη - την λέω - θα ήταν στα πλαίσια του Εκπαιδευτικού Ιδρύματος της Βουλής και στις επισκέψεις που γίνονται από σχολεία της χώρας κάθε χρόνο - που γινόντουσαν, δεν μιλάω τώρα για τις συνθήκες COVID που γινόντουσαν στη Βουλή και στις διαδικασίες της Βουλής - να γίνεται, να υπάρχει μία θεματική και για την Βιβλιοθήκη της Βουλής.

Οφείλουμε, κύριοι συνάδελφοι, να προωθήσουμε την εξωστρέφεια της Βουλής σε όλους τους τόνους.

Θα ήθελα να τονίσω, ότι μία σύγχρονη βιβλιοθήκη δεν είναι απλά βιβλία σε ράφια, αλλά ένας οργανισμός, ο οποίος, για να μπορεί να είναι ζωντανός, οφείλει να εξελίσσεται και να αντιδρά στις συνθήκες του περιβάλλοντος. Για παράδειγμα, η υγειονομική κρίση, η πανδημία του Covid που βιώνουμε, αύξησε την ανάγκη και την έκανε επιτακτική, για απομακρυσμένη πρόσβαση. Μέσα σε πολύ σύντομο χρονικό διάστημα, η Βιβλιοθήκη της Βουλής επέδειξε ιδιαίτερη ευελιξία και προσαρμόστηκε ικανότητα προς αυτήν την κατεύθυνση, όπως, φυσικά, επέδειξαν και πάρα πολλοί άλλοι οργανισμοί, κυβερνητικοί, κρατικοί και σίγουρα οι Έλληνες πολίτες. Πρόσφατη έρευνα κατέγραψε, ότι η εισαγωγή της πληροφορίας που έγινε στο διάστημα που έχουμε την πανδημία, σε κανονικές συνθήκες χωρίς να είμαστε κάτω από τα περιοριστικά μέτρα, θα γινόταν στη χρησιμοποίηση από τους πολίτες μετά από 3 χρόνια. Άρα είναι και οι συνθήκες αυτές που βοηθούν, κατά κάποιο τρόπο, να έχουμε πιο καλή πρόσβαση έστω και από απόσταση.

Ένα άλλο σημείο που θέλω να επισημάνω και προσδοκώ προς αυτήν την κατεύθυνση να εργαστείτε, κυρία Πρόεδρε, είναι να υπάρχουν ανάλογα αντανακλαστικά, ώστε στον εορτασμό των 200 χρόνων από την Ελληνική Επανάσταση η Βιβλιοθήκη να συμμετάσχει ενεργά, να αξιοποιηθεί με τον καλύτερο τρόπο το πολύτιμο υλικό που διαθέτει και να αναδείξει ένα πλούσιο έργο και πτυχές, που ίσως ακόμα δεν είναι γνωστές ή και να τις ξαναθυμηθούμε.

Κάθε ζωντανός οργανισμός, λοιπόν, αντιμετωπίζει ζητήματα και δυσκολίες. Έτσι και η Βιβλιοθήκη αντιμετωπίζει προβλήματα και δυσκολίες. Από την πλευρά μου και με βάση την επαγγελματική μου διαδρομή στην πληροφορική, ως καθηγητής πληροφορικής, θέλω να κάνω μια σύντομη αναφορά στο ότι οι ρυθμοί αύξησης του όγκου των πληροφοριών είναι εκθετικοί πλέον. Η αύξηση αυτή, σε συνδυασμό με τη διαφύλαξη και την ορθή αρχειοθέτηση του ψηφιακού υλικού, αποτελούν κεντρικά ζητήματα, των οποίων ο βαθμός δυσκολίας συνεχώς βαίνει αυξανόμενος.

Επίσης, ένα σημαντικό θέμα είναι η διαχείριση όλων αυτών των terabytes που δημιουργούνται από δεδομένα και o τρόπος με τον οποίον μπορούμε να αλιεύσουμε τις πληροφορίες τις οποίες θέλουμε κάθε φορά. Γνωρίζετε όλοι ότι οι ψηφιακές πληροφορίες απαιτούν hardware, απαιτούν λογισμικό και δημιουργούνται διάφορες δυσκολίες. Είναι ένας ζωντανός οργανισμός, που συνεχώς φορτώνεται, εμπλουτίζεται, προστίθεται και άλλη γνώση συνεχώς. Κατά την γνώμη μου, πρέπει να λάβουμε σοβαρά όλες αυτές τις διαστάσεις και να τις αξιοποιήσει και το προσωπικό και το επιστημονικό προσωπικό της Βιβλιοθήκης της Βουλής.

Κλείνοντας, έχουμε όλοι μας την υποχρέωση να διαφυλάξουμε και να υποστηρίξουμε περαιτέρω την εξέλιξη της Βιβλιοθήκης της Βουλής. Θέλουμε μια Βιβλιοθήκη ανοιχτή στην κοινωνία, ώστε όλο και περισσότεροι συμπολίτες μας να γίνονται αποδέκτες των πολύτιμων υπηρεσιών που προσφέρει. Προς αυτή την κατεύθυνση θα πρέπει να ενώσουμε τις δυνάμεις μας, ασχέτως πολιτικών πεποιθήσεων και προτιμήσεων. Ευχαριστώ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Προεδρεύουσα των Επιτροπών)**: Και εμείς σας ευχαριστούμε, κύριε Πρόεδρε, κύριε συνάδελφε. Όσον αφορά τις επισημάνσεις σας, πράγματι, έχετε απόλυτο δίκιο σε αυτό που προτείνετε. Θα πρέπει να εξελιχθούμε ακόμη περισσότερο στα ζητήματα των ψηφιακών καταχωρήσεων. Είναι γεγονός, όμως, ότι ήδη γίνεται μια πολύ μεγάλη δουλειά σε αυτόν τον τομέα. Θα συμφωνήσω, επίσης, μαζί σας, κύριε Πρόεδρε, ότι θα πρέπει να ενισχύσουμε την εξωστρέφεια της Βουλής. Η Βιβλιοθήκη της Βουλής είναι ένας ζωντανός πλούτος, κυρίες και κύριοι, συνάδελφοι και ο στόχος που κάνουμε αυτές τις συνεδριάσεις και τις κοινές συνεδριάσεις, είναι ότι θα πρέπει να γίνουμε όλοι κοινωνοί αυτού του πλούτου και στη συνέχεια να γίνουμε αγωγοί προς τους συμπολίτες μας. Εν προκειμένω, αφού είμαστε Επιτροπή Μορφωτικών Υποθέσεων, να γίνουμε αγωγοί προς τους μαθητές, τους φοιτητές και προς τη νεολαία μας. Θα πρέπει να ξεπεράσει τα σύνορα του Κοινοβουλίου ο πλούτος της Βιβλιοθήκης της Βουλής.

Για το 1821, κύριοι συνάδελφοι, γίνονται ήδη δράσεις. Εργάζεται συγκεκριμένη ομάδα της Επιτροπής της Βιβλιοθήκης της Βουλής, ούτως ώστε για τις επετειακές εκδηλώσεις να είμαστε έτοιμοι να παρουσιάσουμε κάτι το οποίο θα ανακοινωθεί όταν θα έρθει ο κατάλληλος χρόνος.

Στο σημείο αυτό θα ήθελα να ευχαριστήσω πάρα πολύ τον κύριο Κωνσταντίνο Μαυριά, τον κύριο καθηγητή, τον Πρόεδρο του Επιστημονικού Συμβουλίου της Βουλής, ο οποίος τιμά πάντα με την παρουσία του τις συνεδριάσεις μας. Είναι ιδιαίτερα σημαντική η συνδρομή του κυρίου καθηγητού, έτσι και σήμερα βρίσκεται δίπλα μας τον ευχαριστούμε για άλλη μια φορά και αν θέλετε να απευθύνετε ένα χαιρετισμό προς τα μέλη των Επιτροπών μας σας ευχαριστώ.

**ΚΩΝΣΤΑΝΤΙΝΟΣ ΜΑΥΡΙΑΣ (Πρόεδρος του Επιστημονικού Συμβουλίου της Βουλής):** Κυρία Πρόεδρε της Επιτροπής της Βιβλιοθήκης, κύριε Πρόεδρε της Επιτροπής Μορφωτικών Υποθέσεων, σας ευχαριστώ πολύ για την πρόσκληση που μου απευθύνατε διά του κυρίου Προέδρου της Βουλής να παραστώ και στη σημερινή συνεδρίαση. Κύριοι Βουλευτές κύριοι Προϊστάμενοι των υπηρεσιών και λοιποί συνεργάτες, η Βουλή με έχει τιμήσει αναθέτοντάς μου μεταξύ άλλων καθηκόντων την εποπτεία της λειτουργίας των Βιβλιοθηκών της Βουλής. Υπό αυτή την ιδιότητα παρίσταμαι σήμερα εδώ και οφείλω να πω ότι το προσωπικό της Βιβλιοθήκης έχει καταστήσει το έργο μου ευχερές και αποτελεσματικό σε μείζονα βαθμό.

Ευχαριστώ πολύ τον Γενικό Διευθυντή κύριο Αγγελόπουλο τη Διευθύντρια της Βιβλιοθήκης κυρία Δρούλια, τους Προϊσταμένους και όλο το προσωπικό για την δυνατότητα άμεσης συνεργασίας που μου παρέχουν πάντοτε. Δεν χρειάζεται να επεκταθώ σε χρονοβόρες λεπτομέρειες. Θα ήθελα απλώς ενώπιον όλων να τους συγχαρώ για το εξαίρετο έργο το οποίο επιτελούν να τους ευχαριστήσω και να τονίσω την ιδιαίτερη χρησιμότητα ενός τελευταίου επιτεύγματος της Βιβλιοθήκης της Βουλής που είναι το αναφερθέν ήδη πρόγραμμα Press Reader, το οποίο είναι πραγματικά ένα παράθυρο στον κόσμο το οποίο προσφέρεται σε όλους μας. Εύχομαι ευόδωση των εργασιών και ευχαριστώ και πάλι για την τιμή να είμαι κοντά σας.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Κύριε Πρόεδρε, εμείς σας ευχαριστούμε για τη σημερινή σας παρουσία αλλά και για τη συνδρομή σας και στο κοινοβουλευτικό έργο όλων ημών των Βουλευτών αλλά και ειδικότερα της Βιβλιοθήκης της Βουλής.

Το λόγο έχει ο κύριος Αγγελόπουλος.

**ΓΕΩΡΓΙΟΣ ΑΓΓΕΛΟΠΟΥΛΟΣ (Προϊστάμενος της Γενικής Διεύθυνσης Ηλεκτρονικής Διοίκησης, Βιβλιοθήκης και Εκδόσεων της Βουλής):** Αξιότιμη κυρία Πρόεδρε της Επιτροπής Βιβλιοθήκης, αξιότιμε κύριε Πρόεδρε της Επιτροπής Μορφωτικών Υποθέσεων, αξιότιμοι κύριοι και κυρίες Βουλευτές, αγαπητοί συνάδελφοι, τα τελευταία χρόνια καταβάλλεται μία συγκροτημένη προσπάθεια εξωστρέφειας της Βουλής, η οποία περιλαμβάνει την προσέγγιση του πολίτη και την ανάδειξη του ιστορικού και πολιτισμικού της πλούτου. Αυτό πραγματοποιείται μέσα από Εκθέσεις, Εκδόσεις, Συνέδρια κ.λπ., καθώς και με τη διάδοση των στοιχείων μέσα από τη διαδικτυακή Πύλη και το Κανάλι της Βουλής. Πρωτεργάτες αυτής της προσπάθειας, σε μεγάλο βαθμό, είναι οι Διευθύνσεις Βιβλιοθήκης, Πληροφορικής και Εκδόσεων, οι οποίες υπάγονται στη Γενική Δ/νση των οποίων έχω την τιμή και τη χαρά να προΐσταμαι τα τελευταία 3 χρόνια.

Θα ήθελα να αναφέρω πολύ επιγραμματικά τρία επίκαιρα ζητήματα που απασχολούν τις Υπηρεσίες μας τον τελευταίο καιρό.

Τον τρόπο εργασίας μας την εποχή του κορονοϊού, τις δράσεις της Βιβλιοθήκης που σχετίζονται με τον Πολιτισμό και τις δράσεις της που σχετίζονται με κοινωνικά θέματα.

1. Η επιδημία έχει αλλάξει σημαντικά τον τρόπο εργασίας όλων μας. Υπάρχουν πολλές πλατφόρμες με τις οποίες μπορεί κανείς να εργαστεί εκ του μακρόθεν : Zoom, Kunto, Skype κ.λπ.. Η Βουλή έχει επιλέξει το WebEx και άτομα της Πληροφορικής υποστηρίζουν κάθε συνεδρίαση Επιτροπών ή και υπαλλήλων.
2. Σχετικά με την πολιτισμική δράση, θα ήθελα να σας αναφέρω κατ’ αρχάς την αποστολή την πρότασής μας για την διοργάνωση της Μόνιμης Ελληνικής Έκθεσης στο Άουσβιτς, στις 28 /9. Επίσης, την πρόοδο της διοργάνωσης της Έκθεσης για τα 200 χρόνια από την Ελληνική Επανάσταση. Συγκροτήθηκαν 3 Επιτροπές (Επιστημονική, Οργανωτική και Επιμελητές). Επιλέχτηκε μουσειογραφική εταιρεία, ενώ παράλληλα οι Επιμελητές μας έχουν συγκεντρώσει πολύ υλικό για την Έκθεση. Επίσης εξετάζεται η προβολή της Έκθεσης μέσα από εικονικές περιηγήσεις, φυλλάδια, Κατάλογο κ.λπ. Εγκαίνια στις 25 Μαρτίου 2021.
3. Τέλος, σχετικά με την κοινωνική δράση και εκπαιδευτική της Βιβλιοθήκης θα ήθελα να αναφερθώ στην προσπάθεια που καταβάλλεται από οραματιστές συναδέλφους και σχετίζονται με την προσέγγιση σύγχρονων κοινωνικών προβλημάτων. Ενδεικτικά αναφέρω την συνεργασία με τοπικού φορείς της περιοχής γύρω από το πρώην Καπνεργοστάσιο, τη λειτουργία Λέσχης Ανάγνωσης, τη δημιουργία εργαστηρίου για μαθητές με τίτλο «Μία ημέρα Αρχειονόμος στο Αρχείο Αντώνη Σαμαράκη», βίντεο στο Κανάλι της Βουλής για ψηφιοποίηση και συντήρηση τεκμηρίων κ.λπ. Και ασφαλώς την οργάνωση της Έκθεσης με τίτλο «Γλωσσόπολις» και του βιωματικού Εργαστηρίου με τίτλο «Λέξεις που πληγώνουν, λέξεις που χαμογελούν». Αλλά για το ζήτημα αυτό θα μας μιλήσουν αναλυτικά οι οργανώτριες κ. Μαρία Καμηλάκη και Μαρία Βλασσοπούλου, Προϊστάμενες Τμημάτων της Βιβλιοθήκης.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών)**: Ευχαριστούμε κύριε Αγγελόπουλε. Όπως διαπιστώνετε αγαπητές και αγαπητοί συνάδελφοι, η Βουλή είναι ένα ζωντανό μουσείο που μπορεί να αναδείξει τον πολιτισμό μας και την ιστορία μας. Γι’ αυτό και υπάρχουν τόσες δράσεις, τις οποίες θέλουμε να γνωρίζετε όλοι εσείς και όσο το δυνατόν να συμμετέχετε.

Το λόγο έχει η κυρία Ελένη Δρούλια.

**ΕΛΕΝΗ ΔΡΟΥΛΙΑ (Προϊσταμένη της Διεύθυνσης Βιβλιοθήκης της Βουλής):** Να σας ευχαριστήσω πάρα πολύ κυρία Πρόεδρε. Μου δίνει πολύ μεγάλη χαρά που ξέρετε τόσα πράγματα για τη Βιβλιοθήκη και δεν τη θεωρείτε αυτό που είπατε «βιβλία στα ράφια», αλλά πολύ περισσότερο από βιβλία στα ράφια, ότι έχει προχωρήσει στη χρήση και αξιοποίηση των νέων τεχνολογιών. Να ευχαριστήσω για τα λόγια της την κυρία Υπουργό. Να ευχαριστήσω και τον κύριο Μαυριά, με τον οποίο συνεργαζόμαστε και είναι αρκετά τακτικός στη βιβλιοθήκη και τους ανθρώπους του επιστημονικού συμβουλίου.

Συνεδριάσεις σαν την παρούσα, προσφέρουν την ευκαιρία στη Βιβλιοθήκη της Βουλής να παρουσιάσει το πολύπλευρο έργο της, να αναδείξει τις δυνατότητές της και να θέσει υπόψη τα σχέδια και τα όνειρά της για το μέλλον. Μέσα στο πέρασμα των χρόνων, οι βιβλιοθήκες συγκέντρωναν και διατηρούσαν τη γνώση, κατέγραφαν τις εμπειρίες και τα αισθήματα των ανθρώπων, αποτύπωναν τον πολιτισμό. Οι βιβλιοθήκες ήταν και παραμένουν προστάτιδες της μνήμης. Είναι χωρίς αμφιβολία τόποι παιδείας, τόποι εκπαίδευσης. Άρρηκτα συνδεδεμένες με τη μάθηση, αποτελούν και θα πρέπει να αποτελούν, αναπόσπαστο μέρος της δημιουργικής σχολικής και ακαδημαϊκής διαδικασίας. Την πλευρά αυτή της Βιβλιοθήκης της Βουλής θα εξερευνήσουμε, κατά κύριο λόγο, στην κοινή συνεδρίαση της Επιτροπής Μορφωτικών Υποθέσεων με την Επιτροπή Βιβλιοθήκης.

Η Βιβλιοθήκη προσπαθεί να εκμεταλλεύεται τον πλούτο που έχει στη διάθεσή της πολυεπίπεδα και πιο συγκεκριμένα, τον βιβλιακό και τον αρχειακό, τα ιστορικά κειμήλια, κώδικες και χειρόγραφα, έργα τέχνης και πολλά άλλα αφενός, αλλά και το πρόθυμο και έμπειρο ανθρώπινο δυναμικό της αφετέρου. Ανταποκρίνεται σε προτάσεις συνεργειών και σε αιτήματα ενίσχυσης βιβλιοθηκών, σχολικών κατά κύριο λόγο, της επικράτειας. Και να σας πω, ότι το έτος που μας πέρασε, ικανοποίησε περίπου 50 βιβλιοθήκες προσφέροντας περισσότερους από 2.000 τόμους. Συνεργάζεται με φορείς, άλλες βιβλιοθήκες, αρχεία, μουσεία, πανεπιστημιακά τμήματα, δήμους και άλλους, που επιδιώκουν τους ίδιους στόχους και παράλληλα αναπτύσσει τις δικές της πρωτοβουλίες εξωστρέφειας με δράσεις όπως για παράδειγμα, εκθέσεις, ξεναγήσεις και εκπαιδευτικά προγράμματα. Αξίζει να υπογραμμιστεί, ότι δεν αξιοποιεί αποκλειστικά και μόνο το έντυπο και χειρόγραφο πλούτο της, αλλά επεκτείνεται στη χρήση των νέων τεχνολογιών, στην επικοινωνία που επιτυγχάνεται μέσω του διαδικτύου, την ανοιχτή και ελεύθερη πρόσβαση στα πολιτισμικά αγαθά που διαθέτει και προσφέρει.

Θα σας δώσω δύο παραδείγματα που αφορούν, κυρίως, το κοινοβούλιο. Συνεργάζεται με τον Βρεφονηπιακό Σταθμό της Βουλής συντηρώντας βιβλιοθήκη για νήπια και τις διδάσκουσες, με ειδικά σχεδιασμένα εκπαιδευτικά προγράμματα βιβλιογνωριμίας και φιλαναγνωσίας, τουλάχιστον δύο φορές ετησίως. Στηρίζει τους συναδέλφους σε διά βίου εκπαιδευτικά εγχειρήματα και σε όσους είναι εγγεγραμμένοι σε σχολές παρέχοντας σχετική βιβλιογραφία. Προσφέρει ενημέρωση και εκπαίδευση σε συναδέλφους και το πολιτικό προσωπικό, ατομικά, διά ζώσης και απομακρυσμένα, στην πρόσβαση και τη χρήση των πηγών ηλεκτρονικών καταλόγων, βάσεων δεδομένων της ψηφιακής βιβλιοθήκης και του Κέντρου Ευρωπαϊκής Τεκμηρίωσης. Υπάρχει ήδη συνεργασία με το Υπουργείο Παιδείας που είναι ενήμερο για τις εκπαιδευτικές δράσεις στις βιβλιοθήκες, εκείνες που προσφέρονται στο κτίριο της οδού Λένορμαν 218 στο πρώην Δημόσιο Καπνεργοστάσιο, που είναι σήμερα παράρτημα της Βιβλιοθήκης.

Συστηματική και θεσμοθετημένη, όμως, συνεργασία με το Υπουργείο Παιδείας, θα έδινε νέες προοπτικές και θα ενδυνάμωνε τα εκπαιδευτικά προγράμματα προς όφελος όλων των πλευρών και βασικά των μαθητών και των μαθητριών, σπουδαστών και σπουδαστριών.

Τις ποικίλες δράσεις εκπαιδευτικού χαρακτήρα, το σκεπτικό και το πλαίσιο μέσα στο οποίο δημιουργήθηκαν θα παρουσιάσουν, η προϊστάμενη του Τμήματος Κοινοβουλευτικής Βιβλιοθήκης δρ. Μαρία Καμηλάκη και του Τμήματος Μπενακείου Βιβλιοθήκης δρ. Μαρία Βλασσοπούλου, οι οποίες αφού περιγράψουμε εν συντομία τα τμήματα, αντίστοιχα, θα αναφερθούν και στα εκπαιδευτικά όπως έχουν πραγματοποιηθεί, πριν ξεσπάσει η κρίση υγείας που επέφερε ο covid-19 στην Ελλάδα, αλλά και παγκοσμίως.

Kαθώς την προηγούμενη χρονιά το 2019 η Bιβλιοθήκη διάνυσε μια περίοδο πυκνών εκπαιδευτικών προγραμμάτων που γνώρισαν πολύ μεγάλη απήχηση. Θα ακούσουμε και να πω, ότι το βιβλίο που όλοι έχετε στα χέρια σας το «Λέξεις που πληγώνουν, λέξεις που χαμογελούν» είναι ένα βιβλίο, που ανακοινώθηκε μέσα από το Κανάλι της Βουλής, που δημοσιοποιήσαμε μέσα από το Facebook και την ιστοσελίδα μας και ήδη, έχουμε στείλει 100 βιβλία σε ανθρώπους που έδειξαν μεγάλο ενδιαφέρον και νομίζω, ότι είναι συνεχές και αυξανόμενο. Είμαστε έτοιμοι και να συνεργαστούμε.

Ό, τι θέλετε σε διευκρινίσεις, σχόλια και προτάσεις είμαστε στη διάθεσή σας.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Ευχαριστούμε την κυρία Δρούλια.

Κυρίες και κύριοι συνάδελφοι, όπως ακούσατε και από την κυρία Δρούλια, Προϊσταμένη της Διεύθυνσης Βιβλιοθήκης της Βουλής, οι δυνατότητες που παρέχει η Βιβλιοθήκη της Βουλής είναι πάρα πολλές και για αυτό συνεχώς σας προτείνουμε, να τις αξιοποιήσετε, γιατί υπάρχουν για να προσφέρουν.

Και οι υπάλληλοι είναι όλοι πρόθυμοι να βοηθήσουν τους συναδέλφους ,όλους τους βουλευτές και τους συνεργάτες τους, αλλά και πέραν αυτού να ξεφύγουμε όπως είπαμε και από τις απόλυτα κοινοβουλευτικές δράσεις.

Εμείς ως Επιτροπή Βιβλιοθήκη της Βουλής κάναμε μια επίσκεψη, όταν το επέτρεπαν οι συνθήκες, στο κτίριο της οδού Λένορμαν, στο παλαιό καπνεργοστάσιο. Σας προτείνουμε όταν ανοίξουν πάλι οι πύλες αυτού του επιβλητικού κτιρίου να το επισκεφτείτε όλοι εσείς και να δείτε και από κοντά, ποιες είναι οι δυνατότητες που προσφέρει και για σας, αλλά και για τους πολίτες.

Το λόγο τώρα θα δώσουμε στην κυρία Μαρία Καμηλάκη, Προϊσταμένη του Τμήματος Κοινοβουλευτικής Βιβλιοθήκης.

Κυρία Καμηλάκη, έχετε το λόγο.

**ΜΑΡΙΑ ΚΑΜΗΛΑΚΗ (Προϊσταμένη του Τμήματος Κοινοβουλευτικής Βιβλιοθήκης): ΜΑΡΙΑ ΚΑΜΗΛΑΚΗ (Προϊσταμένη του Τμήματος Κοινοβουλευτικής Βιβλιοθήκης):** Καλησπέρα και από εμένα. Κυρία Υπουργέ, σας ευχαριστούμε πολύ για την τιμητική σας παρουσία και για την πρόταση συνεργασίας, γιατί πραγματικά χρειαζόμαστε τους διαύλους επικοινωνίας του Υπουργείου Παιδείας και Θρησκευμάτων, έτσι ώστε να γίνει διάχυση του βιβλίου και να φτάσει στους τελικούς αποδέκτες του, που δεν είναι άλλοι από τους εκπαιδευτικούς. Γι’ αυτούς γράφτηκε, αυτοί είναι οι πραγματικοί ενδιαφερόμενοι - και στους γονείς φυσικά, δευτερευόντως.

Κύριε Πρόεδρε του Επιστημονικού Συμβουλίου, κυρία Πρόεδρε της Επιτροπής Βιβλιοθήκης, κύριε Πρόεδρε της Επιτροπής Μορφωτικών Υποθέσεων, σας ευχαριστώ θερμά για την πρόσκληση να είμαι σήμερα μαζί σας.

Ευχαριστώ και τη διοικητική ιεραρχία που προηγήθηκε και που επέδειξε αμέριστη εμπιστοσύνη στις γνώσεις, στις οποίες ιδέες είχα να κομίσω στο συλλογικό αυτό εγχείρημα, που επιδιώκουμε στη Βιβλιοθήκη της Βουλής.

Κυρίες και κύριοι βουλευτές-μέλη των δύο Επιτροπών,

Σήμερα θα σας ξετυλίξω τις δράσεις του Τμήματος Κοινοβουλευτικής Βιβλιοθήκης, του οποίου προΐσταμαι, με επίκεντρο βέβαια την εκπαιδευτική κοινότητα, και στη συνέχεια θα παρουσιάσω συνοπτικά και το βιβλίο «Λέξεις που πληγώνουν, λέξεις που χαμογελούν!».

Δεν θα επαναλάβω, για να μην σας κουράσω, τις αποστολές του Τμήματος Κοινοβουλευτικής Βιβλιοθήκης - νομίζω ότι έχουν ήδη καλυφθεί από όλους τους προλαλήσαντες και τις προλαλήσασες. Βασικός στόχος του είναι η υποστήριξη του κοινοβουλευτικού έργου, η παροχή έγκαιρης και έγκυρης κοινοβουλευτικής πληροφόρησης μέσω της Κοινοβουλευτικής Συλλογής, αλλά και των γενικών συλλογών του, που συγκεντρώνουν βιβλία και περιοδικά κυρίως νομικού, οικονομικού, πολιτικού και ιστορικού ενδιαφέροντος – και φυσικά μέσα από τις ψηφιακές βάσεις δεδομένων, όπως καταγράφονται αναλυτικά στο φυλλάδιο που έχει προετοιμάσει για εσάς και διανείμει η Πρόεδρος της Επιτροπής Βιβλιοθήκης, κυρία Ά. Μάνη-Παπαδημητρίου. Το Τμήμα λειτουργεί και ως θεματοφύλακας πολύτιμων τεκμηρίων μέσω των Ειδικών Συλλογών, που υπάγονται σε αυτό και περιλαμβάνουν σπάνια και πολύτιμα τεκμήρια, όπως χειρόγραφα, αρχέτυπα, παλαίτυπα, σπάνια φυλλάδια, εκλογικό υλικό, χάρτες, έργα τέχνης και πολλά άλλα.

Ίσως πιο άγνωστη είναι η πτυχή της εξωστρέφειας του Τμήματος, που συστρατεύεται σε αυτή την προσπάθεια της Διεύθυνσης της Βιβλιοθήκης να ανοιχτούμε στο κοινό, να καταρρίψουμε το στερεότυπο ότι το Κοινοβούλιο αποτελεί προνομιακό πεδίο για τους Βουλευτές και τις Βουλεύτριες. Θέλουμε μια Βιβλιοθήκη ανοιχτή, διαφανή, προσβάσιμη στον πολίτη και στην εκπαιδευτική κοινότητα, που πάντα έχει και ένα αυξημένο ενδιαφέρον για το βιβλίο.

Επειδή τα Τμήματα δεν είναι μόνο οι συλλογές, δεν είναι οι αρμοδιότητες, είναι οι άνθρωποι που τους εμψυχώνουν και που υπηρετούν τα αντικείμενα, αυτό είναι το «πρόσωπο» του Τμήματος Κοινοβουλευτικής Βιβλιοθήκης (προβολή διαφάνειας PowerPoint με το ανθρώπινο δυναμικό). Συνάδελφοι διαφορετικών ειδικοτήτων, με διαφορετικό ακαδημαϊκό υπόβαθρο, οι οποίοι όμως πάντοτε με χαμόγελο και με προθυμία ανταποκρίνονται στα αιτήματά σας - πολλοί τους έχετε γνωρίσει στο Αναγνωστήριο του Τμήματος.

Και ας ξεκινήσουμε με τις εκπαιδευτικές δράσεις ανά βαθμίδα εκπαίδευσης. Πέρυσι ξεκινήσαμε πιλοτικά ένα πρόγραμμα φιλαναγνωσίας για παιδικό σταθμό και για νηπιαγωγείο και για τις πρώτες τάξεις του δημοτικού σχολείου, που λέγεται «Βρες το βιβλίο σου». Χονδρικά σας το περιγράφω: τα παιδιά φέρνουν από το σπίτι το αγαπημένο τους βιβλίο και πρέπει να το «επανεπισκεφτούν», να το επαναγνωρίσουν ως τεκμήριο της Βιβλιοθήκης. Δηλαδή εξοικειώνονται με τα στάδια παραγωγής του βιβλίου, με τις βιβλιοθηκονομικές εργασίες, μαθαίνουν πώς παράγεται το επίσημα, που είναι η ετικετούλα που έχει επάνω τον ταξινομικό αριθμό, και στη συνέχεια φτιάχνουν το δικό τους επίσημα και το κολλούν στο βιβλίο τους, που δεν είναι πια «το βιβλίο τους», αλλά είναι ένα τεκμήριο της Βιβλιοθήκης .

Σας μίλησε η κυρία Δρούλια, δεν θα το επαναλάβω, για το πρόγραμμα «Ενίσχυσης Σχολικών Βιβλιοθηκών», ανάλογα με τη διαθεσιμότητα θεματικών κατηγοριών που έχουμε κάθε φορά και τα αιτήματα που λαμβάνουμε, προσπαθούμε να ικανοποιήσουμε, κατά το δυνατόν, όλα τα αιτήματα με το υλικό που απαιτείται κάθε φορά.

Σε επίπεδο Τριτοβάθμιας Εκπαίδευσης, οι χώροι των αναγνωστήριων, οι συλλογές, η τεχνογνωσία των υπαλλήλων γίνονται πεδία ενάσκησης για φοιτητές και φοιτήτριες – εδώ βλέπετε μια φωτογραφία από μάθημα παλαιογραφίας που διεξάγεται στη Βιβλιοθήκη με τη συνδρομή της αρμόδιας υπαλλήλου, έτσι ώστε και εμείς να μεταδώσουμε τις γνώσεις μας στους φοιτητές και στις φοιτήτριες, αλλά και να μάθουμε από αυτούς που βρίσκονται, πιο ενεργά ενδεχομένως από εμάς, μέσα στην ερευνητική και την εκπαιδευτική διαδικασία.

Επίσης υπάρχει το πρόγραμμα πρακτικής άσκησης για φοιτητές και φοιτήτριες. Πάλι γίνεται μια όσμωση, μια ανταλλαγή ιδεών και τεχνογνωσίας με όσους επισκέπτονται τη Βιβλιοθήκη για πρακτική άσκηση και είναι πάντοτε σημαντική η συμβολή των παιδιών στην ανάδειξη των τεκμηρίων της Βιβλιοθήκης μας.

Στο πλαίσιο της συνεργασίας μας με το Δίκτυο Πολιτισμού του Δήμου Αθηναίων, το Athens Culture Net, δοκιμάσαμε, με αφορμή τη «Νύχτα Πολιτισμού» τον Οκτώβρη του 2019, να δημιουργήσουμε ένα διαγενεακό πρόγραμμα. *Διαγενεακό* είναι το πρόγραμμα που φέρνει σε επαφή, σε συνομιλία, διαφορετικές ηλικιακές ομάδες και είναι το τελευταίο trend -επιτρέψτε μου τον όρο- διότι αξιοποιεί τον ελεύθερο γονέων και παιδιών και τους δίνει ευκαιρίες συζήτησης και ενδυνάμωσης των σχέσεων τους. Με αφορμή, λοιπόν, δύο παιγνιώδη ερωτήματα, αν «Υπάρχουν βιβλία που δείχνουν την ηλικία τους;» και αν «Υπάρχουν βιβλία που κρύβουν την ηλικία τους;», αντιστοίχως, φέραμε γονείς και παιδιά στους χώρους της Βιβλιοθήκης και προβληματιστήκαμε για τη σχέση του βιβλίου με τον χρόνο, για τις αναγνωστικές προτιμήσεις διαφορετικών ηλικιακών ομάδων και για το πώς το βιβλίο μπορεί να λειτουργήσει ως εργαλείο αλληλοπροσέγγισης μεταξύ των γενεών, για να ξεπεράσουμε το λεγόμενο «χάσμα γενεών» - και φυσικά διαπιστώσαμε πολλές φορές και τα αδιέξοδα κατά τη μετάβαση από το αναλογικό βιβλίο στο ψηφιακό βιβλίο, με το οποίο τα παιδιά είναι πολύ πιο εξοικειωμένα.

Στο πεδίο της διά βίου μάθησης και της εκπαίδευσης ενηλίκων, καθιερώσαμε μια σειρά θεματικών παρουσιάσεων με τίτλο «Πολύτιμες Δευτέρες». Οι δράσεις εκτυλίσσονται Δευτέρα, προφανώς, και είναι «πολύτιμες», γιατί ο χώρος φιλοξενίας είναι το Αναγνωστήριο των «Σπανίων και Πολυτίμων», οι Ειδικές Συλλογές της Βιβλιοθήκης της Βουλής. Συνάδελφοι με διαφορετικό ακαδημαϊκό background, κομίζουν o καθένας τη δική του εμπειρία σε ένα ευρύ φάσμα θεματικών παρουσιάσεων, που κυμαίνονται από την ιστορία του βιβλίου, τα περιηγητικά κείμενα, τα μεταγλωσσικά εγχειρίδια διδασκαλίας της Ελληνικής, τη συλλογή έργων τέχνης της Βουλής και την πολιτιστική διπλωματία και ούτω καθεξής. Φροντίζουμε πάντοτε να υπάρχει το στοιχείο της επικαιρότητας σε αυτές τις θεματικές παρουσιάσεις, εξού και στο τελευταίο διάστημα, προτού ανασταλούν όλες αυτές οι δράσεις λόγω της υγειονομικής κρίσης, στο επίκεντρο βρισκόταν το 1821 και οι δράσεις ενόψει της επετείου της συμπλήρωσης των 200 χρόνων από την Ελληνική Επανάσταση.

Δεν θα μπορούσαμε να αφήσουμε έξω τις ευάλωτες κοινωνικές ομάδες. Κάθε χρόνο συμμετέχουμε στη δράση «Εργασία Μαζί», το «Job Shadow Day». Υποδεχόμαστε έναν εργαζόμενο που ανήκει σε ευπαθή ομάδα και τον εκπαιδεύουμε σε ένα από τα αντικείμενα της Βιβλιοθήκης, παραδείγματος χάρη την καταλογογράφηση, έτσι ώστε και εμπράκτως να συνεισφέρουμε και εμείς στην πραγμάτωση της ισότητας ευκαιριών στον χώρο της εργασίας. Είμαστε πολύ χαρούμενοι που έχουμε εγκαινιάσει το τελευταίο διάστημα συνεργασία με τον Μη Κερδοσκοπικό Οργανισμό «Διαβάζω Για Τους Άλλους», με στόχο να παραχθούν ομιλούντα βιβλία για εντυποανάπηρους πολίτες. «Εντυποανάπηροι» πολίτες είναι όσοι είναι τυφλοί ή οι μερικώς βλέποντες, όσοι έχουν κινητικά προβλήματα, και επομένως δεν μπορούν να κρατήσουν βιβλία στα χέρια τους – ηλικιωμένοι, άνθρωποι που έχουν Πάρκινσον και ούτω καθεξής-, καθώς και οι αναλφάβητοι. Επομένως, είναι μια συνεργασία στην οποία προσβλέπουμε να αποφέρει καρπούς που θα είναι ανταποδοτικοί, νομίζω, και για τις δύο πλευρές. Σε πρώτη φάση έχει αποφασιστεί να ηχογραφηθεί το Σύνταγμα, μετά την τελευταία Συνταγματική Αναθεώρηση, και κάποιες από τις εκδόσεις της σειράς «Μικρή Βιβλιοθήκη». Είναι με μια νέα συνεργασία που ελπίζουμε να καρποφορήσει στο άμεσο μέλλον.

Για την επικείμενη επετειακή έκθεση για το 1821 αναφέρθηκε ο κ. Αγγελόπουλος, δεν θα δώσω πολλές λεπτομέρειες - είναι κάτι με το οποίο ενδεχομένως να ασχοληθούμε σε μελλοντική συνεδρίαση. Το κεντρικό της αφήγημα, για να σας δώσω μια νύξη, είναι η ζωφόρος που κοσμεί την αίθουσα Ελευθερίου Βενιζέλου. Πολλές φορές την προσπερνάμε, χωρίς να της δίνουμε ιδιαίτερη σημασία, αλλά, αν την παρατηρήσετε, διατρέχει περιμετρικά την αίθουσα και θα αποτελέσει τη βάση του εκθεσιακού μας αφηγήματος.

Θα επιχειρήσουμε να μεταφερθούμε ακόμη περισσότερο στην ψηφιακή εποχή - και λόγω Covid-19 , φροντίζοντας η έκθεση να έχει ένα σαφές ψηφιακό αποτύπωμα με εκπαιδευτικές εφαρμογές. Άρα, θα δημιουργηθεί μια πλατφόρμα, μια ψηφιακή εφαρμογή που θα είναι προσβάσιμη και στα σχολεία, θα μπορούν δηλαδή οι μαθητές και οι μαθήτριες από τις τάξεις τους, μέσω ενός link, να μπουν στην πλατφόρμα, να κάνουν εικονική περιήγηση, να παίξουν με διαδραστικά παιχνίδια και διαδραστικά ερμηνευτικά μέσα και να έχουν ακόμα και live ξενάγηση από τους επιμελητές της έκθεσης, αν το ζητήσουν.

Περνάμε στο βιβλίο «Λέξεις που Πληγώνουν, Λέξεις που Χαμογελούν». Πρόκειται για το τελευταίο βήμα μιας διαδρομής που ξεκίνησε το 2017 στο Τμήμα Μπενακείου Βιβλιοθήκης και Συλλογών Πολιτικών Προσωπικοτήτων, όταν ακόμη ήμουν υπάλληλος, σε συνεργασία με την προϊσταμένη του Τμήματος, κυρία Βλασσοπούλου. Το εργαστήριο αυτό ήταν καρπός που προέκυψε μέσα από την έκθεση Γλωσσόpolis, την πολυμεσική έκθεση με τις ψηφιακές εφαρμογές, που παρουσιάζει όψεις της ποικιλότητας της νέας ελληνικής.

Στη Γλωσσόpolis, λοιπόν, υπήρχε μία θεματική ενότητα - μπορείτε να τη δείτε και στον κατάλογο - που αφορούσε τη γλωσσική ορθότητα, στο πλαίσιο του ευρύτερου κινήματος της πολιτικής ορθότητας. Διαπιστώσαμε μέσα από τις ξεναγήσεις και τις συνομιλίες με τα παιδιά, ότι η συγκεκριμένη θεματική προκαλούσε πολύ έντονο το ενδιαφέρον, ειδικά τα θέματα προσδιορισμού της διαφορετικότητας. Αυτό, λοιπόν, μας έδωσε το έναυσμα στη συνέχεια να δημιουργήσουμε ένα εξειδικευμένο, πιο στοχευμένο εργαστήριο, που να έχει να κάνει με τον γλωσσικό προσδιορισμό της διαφορετικότητας και τον λεκτικό εκφοβισμό, δύο άμεσα συνδεόμενα φαινόμενα. Έτσι, λοιπόν, γεννήθηκε ένα διά ζώσης εργαστήριο, γιατί για τέτοια θέματα δεν μπορείς με τεχνολογική διαμεσολάβηση να κάνεις κουβέντα, πρέπει να είναι διά ζώσης, πρόσωπο με πρόσωπο.

Σήμερα, ο Οδηγός που κρατάτε στα χέρια σας και που ευελπιστούμε να φτάσει στα σχολεία, περιλαμβάνει το εκπαιδευτικό υλικό του εργαστηρίου με αναλυτικές οδηγίες εφαρμογής, έτσι ώστε ο κάθε εκπαιδευτικός, σε κάθε σχολική μονάδα, με πάρα πολύ χαμηλό κόστος, που δεν ξεπερνάει τα 10 - 15 ευρώ, να μπορεί να το εφαρμόσει στο σχολείο του και να το προσαρμόσει στις ιδιαίτερες απαιτήσεις κάθε περιοχής, κάθε τάξης, κάθε σχολικής μονάδας.

Προφανώς, δεν ευελπιστούμε να θεραπεύσουμε το φαινόμενο, κάτι τέτοιο θα ήταν ουτοπικό και ανεδαφικό. Ο Οδηγός φιλοδοξεί, ευελπιστεί, θα είναι πολύ χαρούμενος, και εμείς όλοι μαζί του, εάν λειτουργήσει ως προληπτική παρέμβαση μεταγλωσσικής ευαισθητοποίησης, αν δώσει, λοιπόν, ευκαιρίες στα παιδιά, μαζί με τους εκπαιδευτικούς τους, να συζητήσουν για τις λέξεις που πληγώνουν και τις λέξεις που χαμογελούν, με στόχο να προληφθεί ένα φαινόμενο - από το να προσπαθούμε να το θεραπεύσουμε, όταν πλέον έχει πυροδοτήσει. Θέλουμε, λοιπόν, να προσφέρουμε στους εκπαιδευτικούς ένα εργαλείο για να μπορέσουν να διαμορφώσουν ένα καλύτερο αλληλεπιδραστικό πλαίσιο εντός της σχολικής κοινότητας.

Το εκπαιδευτικό υλικό αρθρώνεται σε έξι θεματικούς άξονες, που αντιστοιχούν σε ισάριθμες κατηγορίες διαφορετικότητας. Την εξωτερική εμφάνιση, τη νοημοσύνη, το κοινωνικό φύλο και τις σεξουαλικές προτιμήσεις, την κοινωνικοοικονομική κατάσταση, την εθνική και εθνοτική προέλευση και την ασθένεια - αναπηρία. Καταλαβαίνετε ότι είναι όλες οι κατηγορίες που μπορούν να διχάσουν μέσα σε ένα σχολικό περιβάλλον - είναι ό,τι διαφέρει στον άλλο και μπορεί εγώ να το στοχοποιήσω, να το στιγματίσω και να κάνω τον άλλον να αισθανθεί άσχημα με τον εαυτό του, με την ταυτότητά του.

Στη διαφάνεια βλέπετε ένα λίγο σοκαριστικό φωτογραφικό project, το οποίο το αξιοποιούμε ως οπτικό γραμματισμό, ως αφόρμηση για να ξεκινήσουμε τη συζήτηση και να δώσουμε εξαρχής έναν σοβαρό τόνο στο Εργαστήριο. Είναι ένα φωτογραφικό project του Richard Johnson, που λέγεται «The Weapon of Choice», το οποίο το επιλέξαμε συνειδητά, γιατί ακριβώς η γλώσσα είναι δίκοπο μαχαίρι, μπορεί να χρησιμοποιηθεί για να δολοφονήσω συμβολικά τον άλλον, για να τον εξοντώσω, ή για να τον φέρω κοντά μου και να τον προσεγγίσω, είναι δική μου επιλογή. Άρα, η έννοια της γλωσσικής επιλογής είναι πάρα πολύ κεντρική σε κάθε τέτοια προσέγγιση.

Ξεκινάμε με τις «λέξεις που πληγώνουν». Στόχος μας είναι να τις «ξεσκεπάσουμε», να διεισδύσουμε μέσα τους, να δούμε ότι τελικά είναι οι λέξεις γεμάτες προκαταλήψεις, στερεότυπα, κοινωνικό ρατσισμό και αποκλεισμό. Στη διαφάνεια βλέπετε χαρτάκια που μας έχουν γράψει τα παιδιά, τους έχουμε ζητήσει να μας γράψουν ποια λέξη θεωρούν την πιο πληγωτική γι’ αυτά, και μετά τη συλλογή των δεδομένων έχουμε φτιάξει από το σύννεφο λέξεων, που βλέπετε. Η μεγάλη γραμματοσειρά αντιστοιχεί σε αυξημένη συχνότητα εμφάνισης της αντίστοιχης λέξης. Άρα, βλέπετε *άχρηστε*, πρώτη και «καλύτερη» λέξη, *χοντρέ, άσχημε, ηλίθιε, ανίκανε, αράπη, βρωμιάρη* κ.λπ.. Είναι λέξεις που τα ίδια τα παιδιά καταγράφουν ως πληγωτικές για την ταυτότητά τους.

Στη συνέχεια, θέλουμε να αναδείξουμε τον μηχανισμό που ενεργοποιείται κάθε φορά που εκφοβίζω κάποιον. Ποιος είναι αυτός ο μηχανισμός; Επιλέγω μία όψη της ταυτότητάς του, που τη θεωρώ «υποδεέστερη», «προβληματική», «μη κανονική», πείτε το όπως θέλετε, και την στοχοποιώ. Αποκόπτω αυτήν την πλευρά, την διογκώνω και τη μετατρέπω σε μια τεράστια ταμπέλα, την οποία «κολλάω» στον Άλλο. Και είναι πολύ δύσκολο, το ξέρετε πολύ καλά και από την ενήλικη ζωή, αν μας κολλήσουν μια ταμπέλα, είναι πολύ δύσκολο να την αποσείσουμε από πάνω μας. Επομένως, εδώ θέλουμε τα παιδιά να βγουν έξω από αυτά τα «κουτάκια» με τις ταμπέλες, από τους στερεοτυπικούς τρόπους σκέψης και να σκεφτούν διαφορετικά, να σκεφτούν στον δρόμο της αποδοχής του Άλλου.

Ως ερμηνευτικό πλαίσιο χρησιμοποιείται, διαρκώς, στο Εργαστήριο ο μύθος του Προκρούστη, γιατί τελικά, όταν εκφοβίζω κάποιον, τον βάζω σε ένα προκρούστειο κρεβάτι και τον τεμαχίζω, τον ακρωτηριάζω, ανάλογα με τις προσδοκίες μου, τις απόψεις μου, τις θρησκευτικές μου πεποιθήσεις, τις οικογενειακές μου αντιλήψεις, τη νόρμα που επικρατεί σε κάθε εποχή. Τελικά γίνομαι, ηθελημένα ή μη, ένας Προκρούστης κι εγώ. Και είναι ένας μύθος που είναι γνωστός στα παιδιά, επομένως, βοηθάει πάρα πολύ ως ερμηνευτικό βοήθημα.

Δεν θέλουμε, όμως, να μείνουμε στην απαισιόδοξη πλευρά των πραγμάτων, στις λέξεις που πληγώνουν, γιατί η γλώσσα δεν έχει αδιέξοδα. Δίνει πάντα στον χρήστη τη δυνατότητα της επιλογής, όπως προείπα. Επομένως, στόχος μας είναι να μεταβούμε από τις «λέξεις που πληγώνουν», στις «λέξεις που χαμογελούν». Εδώ βλέπετε μια δραστηριότητα, στην οποία μοιράζουμε τυχαία στα παιδιά γκρι καρτέλες, που έχουν «λέξεις που πληγώνουν», όπως *λαθρομετανάστης, δυσλεξικός, αλλόθρησκος, παραπλήγας, χονδρό*ς κ.ο.κ. και, αντιστοίχως, το συνώνυμο τους σε «λέξη που χαμογελά»: *πρόσφυγας, προφορικά εξεταζόμενος, ετερόθρησκος, εμποδιζόμενο άτομο, εύσωμος. Στ*όχος μας εδώ είναι τα παιδιά να μάθουν ποιες είναι οι διαθέσιμες λέξεις στον δημόσιο λόγο - και πολλές από αυτές τις λέξεις είναι και λόγιας προέλευσης, επομένως, δυσκολεύουν τα παιδιά. Στη συνέχεια, να αναλογιστούμε, γιατί η μία είναι «λέξη που πληγώνει», ενώ η άλλη είναι «λέξη που χαμογελάει», τι κομίζει η μία στην επικοινωνία, τι κομίζει η άλλη; Άρα, λοιπόν, η έννοια της επιλογής πραγματώνεται εδώ μέσα από συνωνυμικά ζεύγη με αντίθετο εκφραστικό φορτίο.

Στο τέλος του Οδηγού παρατίθεται γλωσσάρι μεταγλωσσικών όρων, το οποίο βοηθάει τους εκπαιδευτικούς να κατανοήσουν τη μεταγλωσσική ορολογία, από τον χώρο της Γλωσσολογίας, που χρησιμοποιείται στον Οδηγό και μπορεί βεβαίως να τους βοηθήσει και στη γλωσσική διδασκαλία, διότι περιλαμβάνει αρκετούς όρους που εμφανίζονται στα βιβλία της Νεοελληνικής Γλώσσας.

Όπως προείπα, η εφαρμογή του Εργαστηρίου, που περιλαμβάνεται στον Οδηγό, είναι εύκολη και ανέξοδη. Υπάρχει ευελιξία, άρα μπορεί να προσαρμοστεί το εκπαιδευτικό υλικό στις ιδιαιτερότητες που υπάρχουν σε κάθε περιοχή της χώρας μας. Ας πούμε, σε μια περιοχή που υπάρχει έντονο το διαλεκτικό στοιχείο, μπορεί, ενδεχομένως, η μετοχή – ή και μη - σε αυτό, να δίνει αφορμές για λεκτικό εκφοβισμό. Άρα, μπορεί ο εκπαιδευτικός εκεί να το μοντάρει, να το τροποποιήσει, όπως κρίνει ότι εξυπηρετεί τις ανάγκες της τάξης του.

Το βιβλίο είναι δωρεάν διαθέσιμο, μέσα από τις εκδόσεις της Βιβλιοθήκης της Βουλής με ένα απλό e-mail στο reference@parliament.gr. Θα χρειαστούμε, όπως προείπα, και τη συμβολή του Υπουργείου, για να γίνει η διάχυση της πληροφορίας.

Πριν κλείσω, να επισημάνω ότι η εικονογράφηση προέρχεται κυρίως από μαθητές και μαθήτριες που συμμετείχαν στο Εργαστήριο. Τους ζητήσαμε, λοιπόν, να μας εικονοποιήσουν την εμπειρία τους από τον λεκτικό εκφοβισμό και πήραμε έργα που, πραγματικά, θα μπορούσαν να είναι και έργα τέχνης. Τους ευχαριστώ πάρα πολύ για τη συμμετοχή τους. Ευχαριστώ και όλους τους συντελεστές του βιβλίου, που δεν προλαβαίνω να τους ευχαριστήσω έναν προς έναν τώρα. Αποτυπώνονται, όμως, αναλυτικά τα ονόματά τους στον πρόλογο του βιβλίου. Σας ευχαριστώ πάρα πολύ για την προσοχή σας.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Εμείς ευχαριστούμε κυρία Καμηλάκη. Όπως διαπιστώνετε από την παρουσίαση της κυρίας Καμηλάκη, κυρίες και κύριοι συνάδελφοι, είναι πολλές οι δυνατότητες. Θα κάνουμε μια αναφορά από τη δυνατότητα ενίσχυσης βιβλιοθηκών, που έχει η Βιβλιοθήκη της Βουλής προς βιβλιοθήκες των περιφερειών σας και θα ήθελα να φτάσουν βιβλία σε απομακρυσμένες περιοχές της χώρας μας, εφόσον φυσικά αυτό γίνει σε συνεννόηση με τις υπηρεσίες της Βιβλιοθήκης και υπάρχει και η δυνατότητα, υπάρχει και υλικό για να προσφερθεί. Αλλά πάνω από όλα τα ευαίσθητα ζητήματα, τα οποία παρουσίασε η κυρία Καμηλάκη και είναι δίπλα μας, μπορεί να αφορούν το σπίτι μας, τον γείτονά μας, τον διπλανό μας.

Σε αυτό το σημείο, θα ήθελα να κάνω μια αναφορά σε ένα υπόμνημα που κατέθεσε η συνάδελφος η κυρία Μονογυιού, για την έκδοση ενός βιβλίου. Αυτό, κύρια συνάδελφε, μπορεί να ενταχθεί στο πλαίσιο της δράσης που λέμε «διαβάζω για τους άλλους». Θα το δώσουμε και στην κυρία Υπουργό και στις υπηρεσίες της Βιβλιοθήκης της Βουλής και θα το συζητήσουμε σε μια επόμενη συνεδρίαση.

Κυρία Υπουργέ, θα θέλαμε να μας βοηθήσετε στο να διαδώσουμε το βιβλίο το συγκεκριμένο στην εκπαιδευτική κοινότητα, ούτως ώστε, να είμαστε πραγματικά ωφέλιμοι και ουσιαστικοί στα παιδιά μας.

Στο σημείο αυτό έγινε η β΄ανάγνωση των καταλόγων των μελών των Επιτροπών.

Από την Επιτροπή Βιβλιοθήκης της Βουλής, παρόντες ήταν οι Βουλευτές κ.κ. Μάνη - Παπαδημητρίου Άννα, Υψηλάντης Βασίλειος - Νικόλαος, Αλεξοπούλου Χριστίνα, Δούνια Παναγιώτα, Κωτσός Γεώργιος, Μονογυιού Αικατερίνη, Βασιλικός Βασίλης, Ψυχογιός Γεώργιος, Κεφαλίδου Χαρά, Κατσώτης Χρήστος, Βαγενάς Δημήτριος και Μπακαδήμα Φωτεινή.

Από την Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ. Καλαφάτης Σταύρος, Ανδριανός Ιωάννης, Μαντάς Περικλής, Τσαβδαρίδης Λάζαρος, Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Σούκουλη Βιλιάλη Μαρία, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μελάς Ιωάννης, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Αμανατίδης Ιωάννης, Βαγενά – Κηλαηδόνη Άννα, Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Φραγγίδης Γεώργιος, Κωνσταντόπουλος Δημήτριος, Κεγκέρογλου Βασίλειος, Κωνσταντινόπουλος Οδυσσέας, Δελής Ιωάννης, Γκιόκας Ιωάννης, Ασημακοπούλου Σοφία - Χάιδω, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Η κυρία Ζαχαράκη έχει το λόγο.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Κυρία Πρόεδρε, θέλω να κάνω ένα σχόλιο, αποχωρώντας.

Για αρχή, να ευχαριστήσω για την παρουσία αλλά και για την παρουσίαση, γιατί νομίζω ήταν ιδιαίτερα διαφωτιστικές οι εισηγήσεις όλων των υπευθύνων των βιβλιοθηκών και βέβαια, και η παρουσία στο τέλος, με τους επιμέρους στόχους, αλλά και την παρουσίαση του βιβλίου. Θεωρείστε δεδομένη τη στήριξη του Υπουργείου Παιδείας, όπως επίσης και τη διάχυση του μηνύματος μέσα από το βιβλίο και στο διευρυμένο δίκτυο σχολικών βιβλιοθηκών. Προετοιμαζόμενη για σήμερα, έδωσα περισσότερη έμφαση στο θέμα του σχολικού εκφοβισμού. Θα έχει, όμως, ευκαιρία, να στείλω ένα υπόμνημα στην Επιτροπή και στην Επιτροπή Μορφωτικών Υποθέσεων, ενσωματώνοντας και τα νέα στοιχεία του διευρυμένου σχολικού δικτύου βιβλιοθηκών. Μπορεί να γίνει εκεί μια αρχή της αποστολής του πολύ σημαντικού βιωματικού εργαστηρίου και του υλικού για τους εκπαιδευτικούς και περαιτέρω, βέβαια, διάχυση, σε όλες τις σχολικές μονάδες. Αλλά και οι άλλες δράσεις της Βιβλιοθήκης, οι οποίες είναι αξιοθαύμαστες, νομίζω, ότι πρέπει να αναδειχθούν σε όλες τις σχολικές μονάδες.

Ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών) :** Εμείς ευχαριστούμε, κυρία Υπουργέ, για την παρουσία σας.

Στο σημείο αυτό, να καλωσορίσουμε και τη Γενική Γραμματέα του Υπουργείου Παιδείας και Θρησκευμάτων, την κυρία Αναστασία (Σίσσυ) Γκίκα, για την παρουσία της.

Να δώσω το λόγο τώρα - και κλείνουμε τη συνεδρίαση με τις παρουσιάσεις - στην κυρία Μαρία Βλασσοπούλου, Προϊσταμένη του Τμήματος Μπενακείου Βιβλιοθήκης και Συλλογών Πολιτικών Προσωπικοτήτων και μετά θα πάρουν το λόγο οι συνάδελφοι βουλευτές για ερωτήσεις και προτάσεις.

Κυρία Βλασσοπούλου, έχετε το λόγο.

**ΜΑΡΙΑ ΒΛΑΣΣΟΠΟΥΛΟΥ (Προϊσταμένη του Τμήματος Μπενακείου Βιβλιοθήκης και Συλλογών Πολιτικών Προσωπικοτήτων):** Ξεκινώ την ενημέρωση, κυρία Πρόεδρε της Επιτροπής Βιβλιοθήκης, ευχαριστώντας σας για την πρόσκληση να είμαι σήμερα μαζί σας,

Αξιότιμη κυρία Γενική Γραμματέα του Υπουργείου Παιδείας και Θρησκευμάτων, αξιότιμε κύριε Πρόεδρε του Επιστημονικού Συμβουλίου της Βουλής, κύριε Καθηγητά, αξιότιμες κυρίες Βουλεύτριες, αξιότιμοι κύριοι Βουλευτές, αγαπητοί συνάδελφοι,

Θα ξετυλίξω τις δράσεις της Βιβλιοθήκης της Βουλής, με επίκεντρο την εκπαιδευτική κοινότητα, κάνοντας μία σύντομη αναφορά στο Τμήμα στο οποίο προΐσταμαι, στο Τμήμα Μπενακείου Βιβλιοθήκης και Συλλογών Πολιτικών Προσωπικοτήτων.

Η Μπενάκειος Βιβλιοθήκη είναι ένα από τα πέντε τμήματα της Βιβλιοθήκης της Βουλής. Από την αρχή της ίδρυσής της έως σήμερα αποτελεί την ιστορική βιβλιοθήκη της Βουλής. Ιδρύθηκε από τον Εμμανουήλ Μπενάκη το 1924 για να στεγάσει, κατ’ αρχήν, το Αρχείο και τη Βιβλιοθήκη του γλωσσολόγου Γιάννη Ψυχάρη, του πρωτοπόρου θεμελιωτή της δημοτικής γλώσσας, συγγραφέα του έργου «Το ταξίδι μου», του μανιφέστου, δηλαδή, της δημοτικής.

Για να στεγάσει, στ’ αλήθεια, μια πλούσια παρακαταθήκη, αφού ο Ψυχάρης, καθηγητής νεοελληνικής γλώσσας και φιλολογίας στο Παρίσι, είχε συγκροτήσει μία βιβλιοθήκη αποτελούμενη από 35.000 περίπου τόμους βιβλίων. Βιβλία που έχουν εκδοθεί από τα πρώτα χρόνια της τυπογραφίας έως τον 20ό αιώνα, σε πολλές διαφορετικές πόλεις εντός και εκτός Ελλάδας και τα οποία αναφέρονται στην Ελλάδα, την Ασία, την Αφρική, την Ευρώπη, τα Βαλκάνια, σε όλα τα σημεία που ο Ελληνισμός ήρθε σε συνάφεια με άλλους πολιτισμούς. Το Αρχείο Ψυχάρη, από την άλλη, αποκαλύπτει, μέσα από χιλιάδες σελίδες χειρογράφων, το έργο και την αλληλογραφία του, αντανακλώντας τις πνευματικές και τις πολιτικές ζυμώσεις στην Ελλάδα και τη Γαλλία, κατά το τέλος του 19ου και τις αρχές του 20ού αι.

Αρχής γενομένης με τη δωρεά Μπενάκη, προσωπικότητες του πνεύματος και της πολιτικής, βρήκαν και εξακολουθούν να βρίσκουν στη Βιβλιοθήκη μας, έναν ασφαλή και οικείο χώρο, ο οποίος φυλάσσει και αναδεικνύει τις βιβλιοθήκες και τα αρχεία τους. Αναφέρω, ενδεικτικά, ότι στη Μπενάκειο Βιβλιοθήκη φυλάσσονται οι βιβλιοθήκες του Γεωργίου Καφαντάρη, η βιβλιοθήκη και το αρχείο της οικογένειας Τρικούπη, η βιβλιοθήκη και το αρχείο του Ιωάννη Μεταξά, τμήματα της βιβλιοθήκης του Γεωργίου Μαύρου, του Κωνσταντίνου Τσάτσου, του Κώστα Καραμανλή. Επίσης, η βιβλιοθήκη και το αρχείο του Αντώνη Σαμαράκη, τα αρχεία του Ανδρέα Παπανδρέου, της Βιργινίας Τσουδερού, του Γιώργου Γεννηματά και Προέδρων της Βουλής, ανάμεσά τους και τμήμα του αρχείου του τέως προέδρου της Βουλής, κ. Νίκου Βούτση.

Αρχική έδρα της Μπενακείου αποτελεί ένα σύνολο τριών πτερύγων στην οδό Ανθίμου Γαζή, πίσω από την Παλιά Βουλή, το οποίο έχει κηρυχθεί από το Υπουργείο Πολιτισμού μνημείο νεότερης πολιτιστικής κληρονομιάς, με χρήση βιβλιοθήκης. Λόγω φθορών από το σεισμό του 1999 και μέχρι την ολοκλήρωση του έργου «αποκατάστασης και επανάχρησής» της, η Μπενάκειος έχει μεταφερθεί στο κτίριο του πρώην Δημόσιου Καπνεργοστασίου και αυτό κηρυγμένο μνημείο πολιτιστικής κληρονομιάς. Στη διαφάνεια, μπορείτε να δείτε, στο κάτω μέρος, πώς θα είναι η Μπενάκειος όταν θα έχουν ολοκληρωθεί τα έργα στην Ανθίμου Γαζή. Στο πάνω μέρος, βλέπετε το κτίριο της Ανθίμου Γαζή όπως ήταν στις αρχές του 2000, καθώς και το κτίριο του Καπνεργοστασίου, στην οδό Λένορμαν 218.

Με την καθημερινή λειτουργία του Αναγνωστηρίου της, στο παρελθόν και στο παρόν, η Μπενάκειος διαθέτει το υλικό της στο κοινό για ανάγνωση και έρευνα. Από τους θρυλικούς αναγνώστες της, αναφέρω τον Μανώλη Γλέζο και τον Λάκη Σάντα, που στις εγκυκλοπαίδειές της αναζήτησαν τον τρόπο πρόσβασης στον ιερό βράχο της Ακρόπολης, από όπου κατέβασαν τη ναζιστική σημαία του 1941.

Πέρα, όμως, από τις υπηρεσίες του Αναγνωστηρίου, διοργανώνουμε και υποστηρίζουμε μία σειρά δράσεων, αρκετές σε συνεργασία με ένα άλλο Τμήμα της Βιβλιοθήκης της Βουλής, το Τμήμα Βιβλιοθήκης Πόλης, με στόχο: α) να γνωρίσουμε στο ευρύ κοινό τις συλλογές, τις υπηρεσίες και τον κτιριακό μας πλούτο, β) να καταρρίψουμε ένα στερεότυπο που συνοδεύει τη βιβλιοθήκη εν γένει, ότι είναι χώρος στατικός, σιωπηλός, βαρύς, πολλές φορές πιο βαρύς και από το φορτίο των βιβλίων που υπάρχουν στα ράφια και για κάποιους… ακόμα και βαρετός και γ) να καταστήσουμε το εμβληματικό βιομηχανικό κτίριο του Δημόσιου Καπνεργοστασίου, που η ιστορία του είναι συνυφασμένη με την ιστορία της σύγχρονης Ελλάδας, σε συνεκτικό ιστό μιας περιοχής με ιδιαίτερα πολυπολιτισμικά χαρακτηριστικά, κύτταρο πολιτισμού για τη γειτονιά, την τοπική κοινωνία του Κολωνού και την ευρύτερη περιοχή.

Μέσα από τις δράσεις μας, απευθυνόμαστε ποικιλοτρόπως στο ενήλικο και το νεανικό κοινό, κατεξοχήν δε στην εκπαιδευτική κοινότητα, τους καθηγητές και τους μαθητές. Να το κάνουμε πιο συγκεκριμένο: οι δράσεις μας, θα μπορούσαν να κατηγοριοποιηθούν γύρω από τρεις άξονες:

Α. Ο πρώτος σχετίζεται με τις μηνιαίες δράσεις για ενηλίκους. Αναφέρομαι, συγκεκριμένα: i. στις ξεναγήσεις στην αρχιτεκτονική, την ιστορία και τις υπηρεσίες του κτιρίου, που οργανώνονται κάθε πρώτο Σάββατο του μήνα, σε συνεργασία με αρχιτέκτονες από τη Διεύθυνση Τεχνικών Υπηρεσιών και ii. τη λέσχη ανάγνωσης, η οποία ξεκίνησε πέρσι τη λειτουργία της, με τη θεματική «Πολιτική και Λογοτεχνία». Υπήρξε μεγάλη ανταπόκριση, ο κόσμος το ζητούσε, ενδιαφερόταν, ερχόταν. Φέτος πρόκειται να λειτουργήσει διαδικτυακά και εξετάζουμε ποιος θα είναι ο θεματικός πυρήνας της.

Β. Ο δεύτερος άξονας είναι η συστηματική συνεργασία με εκπαιδευτικούς. Συστηματική συνεργασία με Περιφερειακά Κέντρα Εκπαιδευτικού Σχεδιασμού, τα γνωστά ΠΕ.Κ.Ε.Σ.), και με τους υπεύθυνους πολιτιστικών θεμάτων της πρωτοβάθμιας και της δευτεροβάθμιας εκπαίδευσης, με στόχο τη διοργάνωση σεμιναρίων και εργαστηρίων για εκπαιδευτικούς. Πρόκειται για δράσεις που στόχο έχουν να εξοικειώσουν τους εκπαιδευτικούς με τις πηγές, με τις συλλογές, με τις δράσεις μας, ώστε να τις αξιοποιήσουν στο διδακτικό τους έργο. Να αναφέρω, ότι πέρυσι οργανώθηκε ένας κύκλος τεσσάρων σεμιναρίων, με άξονα τον Τύπο και με τίτλο «Καλλιεργώντας κουλτούρα αναγνώστη Τύπου», με πάρα πολύ μεγάλη προσέλευση εκπαιδευτικών της δευτεροβάθμιας, κυρίως φιλολόγων. Φέτος έχουμε σχεδιάσει ένα εργαστήριο δημιουργικής γραφής, με τίτλο «Στα ίχνη του Δημόσιου Καπνεργοστασίου Αθηνών» και έναν κύκλο σεμιναρίων από τον Ιανουάριο του 2021 και εξής, με τίτλο «Αναπαραστάσεις του ’21 στον Τύπο και τις ιστορικές πηγές».

Γ. Ο τρίτος άξονας αφορά στις ξεναγήσεις και τα εκπαιδευτικά προγράμματα για σχολεία, τα οποία οργανώνονται τρεις φορές την εβδομάδα. Πρόκειται για τέσσερις εκπαιδευτικές δράσεις, επισημαίνω, ωστόσο, ότι σε αυτή τη φάση έχουν ανασταλεί λόγω της πανδημίας.

Το πρώτο είναι ένα εκπαιδευτικό πρόγραμμα με θέμα το βιβλίο και τη φιλαναγνωσία, το οποίο δίνει έναυσμα στους μαθητές και τις μαθήτριες να προβληματιστούν γύρω από την αξία του βιβλίου και της βιβλιοθήκης ως εργαλείων γνώσης και έρευνας αλλά και πηγής ευχαρίστησης: «Στα βιβλία λέμε… Ναι!»

Το δεύτερο είναι ένα πρόγραμμα το οποίο ονομάσαμε «Μία μέρα αρχειονόμος στο αρχείο Αντώνη Σαμαράκη». Είναι ένα εργαστήριο αρχειακής παιδείας, το οποίο σχεδιάστηκε με αφορμή την κήρυξη του 2020 σε «Έτος Αντώνη Σαμαράκη» και λόγω της τύχης η Μπενάκειος να διαφυλάσσει το Αρχείο και τη Βιβλιοθήκη του. Πρόκειται για ένα Αρχείο, το οποίο περιέχει μεγάλη ποικιλία τεκμηρίων που συμβαδίζουν χρονικά με τη ζωή και φωτίζουν το σύνολο της δράσης του Έλληνα λογοτέχνη. Μέσα από την επαφή των μαθητών και των μαθητριών με χειρόγραφα από το Αρχείο του συγγραφέα που αναδεικνύουν το συγγραφικό του έργο και την κοινωνική του δράση, επιδιώκεται 1) η εξοικείωσή τους με την έννοια του αρχείου, η σημασία τήρησης και διαφύλαξης ενός αρχείου, 2) η γνωριμία τους με τη διαδικασία της γραφής, καθώς πολλαπλά στάδια της συγγραφικής διαδικασίας σώζονται στο Αρχείο, π.χ. χειρόγραφα, τυπογραφικά δοκίμια, εκδόσεις, μεταφράσεις, και τέλος 3) η ευαισθητοποίηση τους σε κοινωνικά ζητήματα, όπως η πείνα, η ανεργία, τα δικαιώματα των παιδιών, η δωρεά σώματος, ζητήματα που αποτέλεσαν τον πυρήνα της συγγραφικής και της κοινωνικής δράσης του συγγραφέα του *Λάθους*.

Επιπλέον, συμβάλλουμε με ενδεικτικά τεκμήρια, στην έκδοση τιμητικού λευκώματος και συναφούς έκθεσης που σχεδιάζει το Υπουργείο Πολιτισμού.

Περνάμε, τώρα, στην πολυμεσική έκθεση «Γλωσσόpolis: Περιηγήσεις στη Νέα Ελληνική». Η Έκθεση Γλωσσόpolis ξεκίνησε τη λειτουργία της το 2016, σε συνδιοργάνωση του Τμήματος Μπενακείου Βιβλιοθήκης και Συλλογών Πολιτικών Προσωπικοτήτων και του Συνδέσμου Υποτρόφων του Ιδρύματος Ωνάση, σε επιστημονική επιμέλεια και σχεδιασμό της κυρίας Καμηλάκη. Συνεργαστήκαμε και με άλλες Διευθύνσεις της Βουλής, όπως την Διεύθυνση Πληροφορικής και Επικοινωνιών και τη Διεύθυνση Εκδόσεων-Εκτυπώσεων, στην οποία οφείλουμε τον κατάλογο της έκθεσης και τις κάρτες της Γλωσσόpolis που κρατάτε στα χέρια σας, καθώς και το βιβλίο για τον σχολικό εκφοβισμό.

Η Γλωσσόpolis είναι μία διαδραστική, πολυμεσική έκθεση για τη νέα ελληνική. Η πρωτοτυπία της έγκειται στο ότι μεταθέτει το κέντρο βάρους των εκθέσεων από τη γλώσσα ως μέσο, στη γλώσσα ως εκθεσιακό αντικείμενο. Η γλώσσα, έτσι, αναδεικνύεται σε καθρέφτη και χωνευτήρι σχέσεων εξουσίας, ιστορίας και πολιτισμού. Η συνάφεια της με τη Μπενάκειο Βιβλιοθήκη, που στον πυρήνα της διασώζει τη Βιβλιοθήκη και το Αρχείο Ψυχάρη, είναι αναντίρρητη. Ας θυμηθούμε μόνο τα λόγια του καθηγητή Γ. Μπαμπινιώτη που υποστήριξε ότι, εάν δεν υπήρχαν η επιστημονική και γλωσσολογική τοποθέτηση του Ψυχάρη, οι αγώνες του, τα βιβλία του και κυρίως *Το Ταξίδι μου*, δεν θα είχαμε φτάσει το 1976 στην αναγνώριση της νέας ελληνικής ως επίσημης γλώσσας.

Η Γλωσσόpolis επιδιώξαμε να είναι πολύ ελκυστική προς το μαθητικό κοινό -δεν απευθύνεται μόνο σε μαθητές, αλλά αυτό είναι το κύριο κοινό μας. Γι’ αυτό συνταιριάξαμε στις ενότητές της ευφάνταστους τίτλους (π.χ. «Άντρακλες και Γύναια» - στην ενότητα για τον γλωσσικό σεξισμό, «Ήταν ένας Πέρσης κι ένας πρόπερσις» - στην ενότητα για το γλωσσικό χιούμορ), το λόγο και την εικόνα, συνδυάσαμε τα ψηφιακά με τα επιτραπέζια παιχνίδια, το παλιό με το νέο, το παραδοσιακό με το σύγχρονο. Θα λέγαμε ότι αν υπήρχε ένας αγώνας μεταξύ επιτραπέζιων παιχνιδιών και ψηφιακών δραστηριοτήτων θα έληγε ισόπαλος, γιατί τα παιδιά δείχνουν εξίσου μεγάλο ενδιαφέρον και για τα δύο.

Η παρουσία της Βιβλιοθήκης σε αυτήν την έκθεση είναι υπαινικτική. Από τη μια, η έκθεση δεν είναι οργανωμένη μέσα στα αναγνωστήρια και τα βιβλιοστάσια της Μπενακείου, αλλά στην περιφέρειά τους. Από την άλλη, εκτίθενται λίγα, αλλά ενδεικτικά βιβλιακά τεκμήρια. Στο πλαίσιο αυτό και στη συνύπαρξη του παλιού με το νέο, εκθέτουμε δύο έντυπα –τα βλέπετε στη διαφάνεια- το ένα, *ΓΕΡΟΣΤΑΘΗΣ ΓΙΑΝΙ ΤΣΟΤΖΟΥΚΛΟΥΚ ΚΕΜΑΛΕΤΙΜΙΝ ΒΟΥΚΟΥΑΤΛΕΡΙ*, είναι ένα βιβλίο γραμμένο στα καραμανλίδικα, δηλαδή στην τουρκική γλώσσα σε ελληνικό αλφάβητοκαι το άλλο, *CHRISTIANIKI DIDASKALIA PROS CHRISIN TIS EPARCHIAS TIS SMIRNIS*, είναι γραμμένο στα φραγκολεβαντίνικα, δηλαδή στην ελληνική γλώσσα σε λατινικό αλφάβητο. Μέσω αυτών, δείχνουμε στα παιδιά ότι η έννοια των greeklish που θεωρούν κάτι δικό τους και πολύ σύγχρονο, ίσως να έχει και μια αναφορά στο παρελθόν.

Αναγνωρίζοντας τη δυσκολία επίσκεψης σχολείων της περιφέρειας, δυσκολία που λόγω των έκτακτων συνθηκών γενικεύεται πια για όλα τα σχολεία ακόμη και της Αθήνας, επιδιώκουμε να καταστήσουμε την έκθεση διαθέσιμη στο διαδικτυακό τόπο της Βιβλιοθήκης της Βουλής. Επιπλέον, να αναφέρω ότι η Έκθεση έχει παραχωρηθεί ηλεκτρονικά και πρόκειται να φιλοξενηθεί και από τη Βουλή των Αντιπροσώπων της Κύπρου. Είναι ενδιαφέρον το πώς μπορεί να συνυπάρξουν οι νέες τεχνολογίες, η ψηφιακή πραγματικότητα με το έντυπο βιβλίο, η άυλη με την υλική κληρονομιά.

Κλείνοντας, θα έλεγα ότι δε θα μπορούσαν να γίνουν όλα αυτά, αν δεν υπήρχε δίπλα μας η παρουσία πολλών ανθρώπων, που με κέφι, αγάπη και αφοσίωση καθημερινά υποστηρίζουν αυτές τις δράσεις.

Σας ευχαριστώ πάρα πολύ για την προσοχή σας και όποιος θέλει να γνωρίσει τη Λένορμαν από κοντά και… να ξύσει το μολύβι του σε αυτή την ξύστρα της Βιβλιοθήκης Ψυχάρη, που εικονίζεται πάνω στη διαφάνεια, είναι ευπρόσδεκτος.

**ΑΝΝΑ – ΜΑΝΗ ΠΑΠΑΔΗΜΗΤΡΙΟΥ (Πρόεδρος της Επιτροπής):** Δεν θα ξεχάσω κατά την επίσκεψή μας στο κτίριο της Λένορμαν τα λόγια σας όταν μας ξεναγούσατε στην Μπενάκειο Βιβλιοθήκη για την συγκίνηση που νιώθετε κάθε φορά που πιάνετε ένα παλιό βιβλίο στα χέρια σας, όπως και τη συγκίνηση που νιώσαμε κατά την ξενάγηση, αντικρίζοντας αυτό το θησαυρό που έχουμε.

Είναι πολύ διαφορετική η πραγματικότητα της έκθεσης Γλωσσόpolis, από ότι είναι μια περιγραφή που γίνεται εδώ. Εμείς, που επισκεφθήκαμε την έκθεση, διαπιστώσαμε ότι είναι μια πολύ ξεχωριστή έκθεση, που ξεφεύγει από τα γνωστά πλαίσια των εκθέσεων. Είναι απόλυτα διαδραστική, που δεν την βαριέσαι, που θέλεις να τη δεις και να την ξαναδείς συνεχόμενα. Θα ήταν ευτυχές γεγονός να μπορούσαμε να τη μεταφέρουμε την έκθεση και σε πολλές πόλεις της Ελλάδος, ούτως ώστε να την επισκεφτούν τα παιδιά μας. Θα γίνει και ψηφιακή, παρόλα αυτά, ευελπιστώ ότι θα μπορέσει να εγκατασταθεί σε σχολεία, σε διευθύνσεις εκπαίδευσης.

Το λόγο έχει η κυρία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ, κυρία Πρόεδρε. Το αίτημα για αποτελεσματικότητα του σχολείου είναι συνυφασμένο με τη λειτουργία του σχολείου ως δεσμού και συνίσταται στην επιτυχή επίδραση της παρεχόμενης συστηματικής εκπαίδευσης στους μαθητές. Έτσι, οι δράσεις ενίσχυσης της εκπαιδευτικής κοινότητας κινούνται προς μια κατεύθυνση, η οποία, εφόσον συνοδεύεται από αποτελεσματικότητα είναι αναμφίβολα σημαντικές.

Το έργο αυτό, όμως, με τις συνεχείς μεταβαλλόμενες συνθήκες σε πολλαπλά επίπεδα, κοινωνικά, πολιτισμικά, οικονομικά, υγειονομικά, καθίσταται δυσχερές. Στη διάρκεια αυτή διαδικασία υλοποίησης του εκπαιδευτικού έργου σημαντικό ρόλο μπορούν να διαδραματίσουν οι πρακτικές επιμόρφωσης σε επίπεδο σχολικής μονάδας. Πρέπει να παρέχονται τα απαραίτητα εργαλεία για τη διευκόλυνση του εκπαιδευτικού έργου. Σε μια εποχή εξαιρετικά κρίσιμη για την εκπαιδευτική κοινότητα, τόσο από πλευράς καταλήψεων, όσο και από πλευράς της παρουσίας ολοένα και αυξανόμενων κρουσμάτων κορονοϊου σε σχολεία της επικράτειας φαίνεται να χάνεται ο έλεγχος.

Είναι μια θλιβερή εξέλιξη που απευχόμαστε. Δεν αρκούν μόνο οι ευχές. Χρειάζονται λύσεις και όχι, κινήσεις στα τυφλά. Η εκπαίδευση αποτελεί εξαιρετικά σημαντική λειτουργία της κοινωνίας με βασικό κύτταρο του εκπαιδευτικού συστήματος το σχολείο, το οποίο, είναι συνδεδεμένο με το στενό και ευρύτερο περιβάλλον του και που αποτελεί οργανικό μέρος της κοινότητας, στην οποία, ανήκει. Καθοριστικής σημασίας είναι και οι σχέσεις αλληλεπίδρασης και αλληλεξάρτησης εντός της εκπαιδευτικής κοινότητας. Η λειτουργία του σχολείου αποτελεί μια ολότητα με επιμέρους πτυχές. Συνδέεται άρρηκτα με το ευρύτερο σύστημα της κοινωνίας, μέσα στην οποία λειτουργεί και αυτός είναι ένας από τους λόγους, για τους οποίους, αποτελεί ένα ανοιχτό κοινωνικό σύστημα.

Το σημερινό σχολείο οφείλει να ανταποκρίνεται στις σύγχρονες κοινωνικές προκλήσεις και, πέρα από την παροχή τυπικής μάθησης και διαπαιδαγώγησης, να δίνει έμφαση στην ενίσχυση του αξιακού συστήματος των μαθητών και των θετικών στάσεων και συμπεριφορών. Η συμβολή του σε θέματα κοινωνικής δικαιοσύνης, πνευματικής και ηθικής καλλιέργειας, είναι καθοριστική. Στόχος της παιδείας δεν είναι ή δεν πρέπει να είναι η απλή μεταφορά γνώσεων. Οι γνώσεις, έχει αποδειχθεί, μετασχηματίζονται πολύ γρήγορα, ειδικά στο σύγχρονο καταιγισμό πληροφοριών.

Το σχολείο πρέπει να βγάζει πολίτες που να μπορούν να κρίνουν αυτόματα τόσο τις πληροφορίες που λαμβάνουν, όσο και το ίδιο το περιβάλλον τους. Τα βασικά στοιχεία που πρέπει να απεικονίζει μαθητής μέσα από το σχολείο, είναι η ικανότητα για κριτική σκέψη, η συγκέντρωση πληροφοριών από πολλαπλές πηγές, η αξιολόγηση των πηγών, η σύνθεση.

Χρειάζεται εμβάθυνση στην ελληνική γλώσσα, στην αρχαία ελληνική φιλοσοφία, στους μεγάλους φιλοσόφους μας, στη βαθιά ουσιαστική αγάπη για τη χώρα μας. Για να ολοκληρωθεί, όμως, με επιτυχία μια τέτοια προσέγγιση χρειάζεται η συνδρομή της πολιτείας. Μέσα από τα σύγχρονα συστήματα, δυστυχώς όμως, προάγεται η τεχνοκρατική εκπαίδευση σε βάρος της ανθρωπιστικής παιδείας. Δυστυχώς, η σημερινή εικόνα για τις σχολικές βιβλιοθήκες είναι η εξής: Κλειδωμένες, αραχνιασμένες αίθουσες, αποθήκες με σπασμένα θρανία και πεταμένους υπολογιστές. Στην πραγματικότητα, η σχολική βιβλιοθήκη δεν συνδέθηκε ποτέ με τη μαθητική διαδικασία, αφού δεν εντάχθηκε οργανικά στο πρόγραμμα σπουδών. Υπάρχει καταγραφή των σχολικών βιβλιοθηκών και των βιβλίων; Εμπλουτίζονται; Υπάρχουν υπεύθυνοι; Υπάρχουν προσλήψεις βιβλιοθηκονόμων ή είναι όλα στον αέρα; Στην πρωτοβάθμια εκπαίδευση τι κατάσταση επικρατεί; Το σημερινό σχολείο δε λειτουργεί ως ένας χώρος δημιουργικός, ανεξάρτητος και ζωντανός. Πώς θα γίνουν, όμως, όλα αυτά όταν στις μέρες μας υπάρχουν κτιριακές εγκαταστάσεις, οι οποίες βρίσκονται σε τριτοκοσμικές συνθήκες!

Εμείς στην Ελληνική Λύση πιστεύουμε ότι το σχολείο του 21ου αιώνα είναι το ευφυές και το δημιουργικό σχολείο, είναι ένα δημιουργικό εργαστήρι σκέψης και όχι ένα απλό διαχειριστικό εργαλείο γνώσης και χρειάζεται τη στήριξή μας.

Σας ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών)**: Εμείς ευχαριστούμε, κυρία συνάδελφε.

Το λόγο έχει ο κ. Ευριπίδης Στυλιανίδης από τη Ν.Δ..

**ΕΥΡΥΠΙΔΗΣ ΣΤΥΛΙΑΝΙΔΗΣ**: Ευχαριστώ πολύ, κυρία Πρόεδρε. Θα ήθελα, πρώτα απ’ όλα, να εκφράσω τη χαρά και την ικανοποίησή μου και να ευχαριστήσω και εσάς κυρία Πρόεδρε και τον Πρόεδρο της Επιτροπής Μορφωτικών Υποθέσεων για τη σημερινή πρωτοβουλία. Είναι εξαιρετικό να βρισκόμαστε στον ίδιο χώρο και δη στο χώρο του Kοινοβουλίου η πνευματική ομάδα της Βουλής που είναι αυτή που επιμελείται τη λειτουργία της Βιβλιοθήκης, ο Πρόεδρος του Επιστημονικού Συμβουλίου, που είναι αρωγός στις σύγχρονες νομοθετικές προσπάθειες, η ηγεσία του Υπουργείου Εθνικής Παιδείας και Θρησκευμάτων και, φυσικά, οι αντιπρόσωποι του λαού και του έθνους. Η παρουσίαση η οποία έγινε είναι εντυπωσιακή και νομίζω και πάρα πολύ χρήσιμη.

Ανήκω σε αυτούς που από την εποχή που υπηρετούσα στο Υπουργείο, ως Υπουργός, είχα προτάξει ως προτεραιότητα εθνική την εθνική στρατηγική ανάπτυξης των Βιβλιοθηκών, είτε αυτές ήταν δημόσιες Βιβλιοθήκες, πανεπιστημιακές, δημοτικές Βιβλιοθήκες ή μεγάλες κρατικές Βιβλιοθήκες, όπως είναι η Βιβλιοθήκη του Κοινοβουλίου μας, η Εθνική Βιβλιοθήκη και άλλες, όχι μόνο γιατί πιστεύω ότι η γλώσσα είναι ταυτισμένη με το βιβλίο και όλα μαζί αποτελούν το πρωταρχικό κύτταρο της εθνικής πολιτιστικής μας ταυτότητας, αλλά γιατί θεωρώ ότι είναι και το πολυτιμότερο εργαλείο που έχουμε στην πολιτική για να μπορέσουμε να ανοίξουμε νέους δρόμους και να οδηγήσουμε τη νεότερη γενιά σε στόχους υψηλούς, που συνάδουν με τον αξιακό κώδικα που υπηρετεί η πατρίδα μας και το έθνος μας από την πρώτη στιγμή που υπήρξε στην ιστορία.

Γίνομαι πρακτικός για να μην κουράζω και το Σώμα. Είναι πολύ καλή η δουλειά αυτή που παρουσιάστηκε, είναι πολύ σημαντική η δουλειά που γίνεται στη Βιβλιοθήκη της Βουλής, θα πρέπει όμως αντί να έρθει ο κόσμος στη Βιβλιοθήκη να πάει η Βιβλιοθήκη στον κόσμο.

Για να γίνει αυτό, που θα ήθελα να προτείνω ή να ρωτήσω, αν είναι δυνατόν το ψηφιακό κομμάτι της Βιβλιοθήκης μας να είναι συνδεδεμένο με Περιφερειακές Βιβλιοθήκες που θα θέλανε να λειτουργήσουν προς αυτή την κατεύθυνση.

Εάν μία Δημοτική Βιβλιοθήκη που βρίσκεται στο άλλο άκρο της Ελλάδας, έχει τη δυνατότητα να προσφέρει τον πλούτο των τίτλων που διαθέτει η δική μας Βιβλιοθήκη ή η Εθνική Βιβλιοθήκη, τότε δίνεται η δυνατότητα σε παιδιά που δεν ζουν εδώ, αλλά ζουν στην ελληνική περιφέρεια να έχουν πρόσβαση σε όλο αυτό τον πλούτο.

Αυτό είναι μια πολύτιμη και κοινωνική πολιτική, διότι δεν είναι βέβαιο σήμερα οι φοιτητές που σπουδάζουν στα περιφερειακά πανεπιστήμια ότι έχουν την οικονομική δυνατότητα να αγοράσουν όλα αυτά τα συγγράμματα που χρειάζονται για να κάνουν την έρευνά τους ή τις πανεπιστημιακές τους εργασίες, ούτε είναι βέβαιο ότι το παιδί του Δημοτικού ή του Γυμνασίου ή του Λυκείου έχει την ευχέρεια να έχει πρόσβαση σε κάποιο βοήθημα ή σε κάποια ειδική επιστημονική δουλειά σαν αυτή που σήμερα μας παρουσιάστηκε.

Θα ήθελα, λοιπόν, αν βγει κάτι πρακτικό από τη σημερινή συζήτηση έξω από τον απολογισμό δράσης να είναι και αυτή η πρόταση πώς μπορούμε να συνδέσουμε κάποιες Βιβλιοθήκες που το επιθυμούν και λειτουργούν και δρουν στην περιφέρεια με το ζωντανό κομμάτι των e-books που, ενδεχομένως, διαθέτει η Βιβλιοθήκη μας σε όλες τις ειδικότητες και σε όλες τις θεματικές.

Σας ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών)**: Και εμείς ευχαριστούμε, κύριε συνάδελφε.

Πράγματι, είναι πολύ σημαντικό αυτό που λέμε, άλλωστε αυτός είναι και ο στόχος της δράσης της Επιτροπής μας, είναι η εξωστρέφεια προς το ευρύ κοινό, όπως είπαμε να ξεφύγει από τα σύνορα της Βουλής και να αγγίξει και τους υπόλοιπους συμπολίτες μας.

Θα σας απαντήσει η Προϊσταμένη της Διεύθυνσης Βιβλιοθήκης της Βουλής, η κυρία Δρούλια, επ΄ αυτού.

Επαναλαμβάνω, βέβαια, ότι και για αυτό το λόγο, για να καταστήσουμε γνωστές όλες τις υπηρεσίες που προσφέρει η Βιβλιοθήκη της Βουλής, διανείμαμε προς όλους τους συναδέλφους στις θυρίδες ένα ενημερωτικό έντυπο για το τι μπορεί να προσφέρει η Βιβλιοθήκη της Βουλής.

Όπως είπατε, κύριε Στυλιανίδη, είναι πάρα πολύ χρήσιμο οι απομακρυσμένες περιοχές, οι φοιτητές, οι μαθητές να μπορούν να έχουν πρόσβαση στη Βιβλιοθήκη της Βουλής.

Θα απαντήσει μετά το τέλος των τοποθετήσεων η κυρία Δρούλια.

Σας ευχαριστώ και πάλι.

Το λόγο έχει τώρα ο κύριος Δημήτριος Κωνσταντόπουλος από το Κίνημα Αλλαγής.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ**: Κυρία Πρόεδρε, κυρίες και κύριοι συνάδελφοι, καταρχήν, να ευχαριστήσω τους αξιότιμους και αξιότιμες προσκαλεσμένους μας για την ενημέρωση που μας έκαναν και να τους τονίσω, ότι ήταν ιδιαίτερα εποικοδομητική και γόνιμη για όλους μας η ενημέρωση που έγινε εκ μέρους τους τόσο από την Προϊσταμένη της Βιβλιοθήκης της Βουλής την κυρία Δρούλια, καθώς και από τις κυρίες Καμηλάκη και Βλασσοπούλου.

Αγαπητοί συνάδελφοι, η Βιβλιοθήκη της Βουλής επιτελεί μια σπουδαία, μα πολύ σπουδαία, αποστολή και τούτη η αποστολή είναι η διατήρηση της συλλογικής μας μνήμης.

Θα έλεγα ότι παρακολουθώ όσο μπορώ το έργο και τις δράσεις της Βιβλιοθήκης της Βουλής, οι οποίες εμπλουτίζονται χρόνο με το χρόνο.

Σήμερα, εν μέσω της πανδημίας, τίθεται ένα ακόμη στοίχημα και τούτο βέβαια με όλα τα αναγκαία περιοριστικά μέτρα που σίγουρα επηρεάζουν τη δράση του.

Το στοίχημα, βέβαια, είναι η Βιβλιοθήκη της Βουλής να καταφέρει να σταθεί δίπλα στην εκπαιδευτική, την ακαδημαϊκή και την ερευνητική κοινότητα. Για αυτό εξαρχής θέλω να σας αναφέρω, ότι είμαι βέβαιος ότι το εξαιρετικά καταρτισμένο ανθρώπινο δυναμικό που απασχολείται στα επιμέρους Τμήματα της Βιβλιοθήκης της Βουλής θα βρει τρόπους να ανταποκριθεί και μάλιστα να ανταποκριθεί στις σύγχρονες απαιτήσεις της εποχής.

Εκτιμώ, λοιπόν, ότι σε πρώτη φάση χρειάζεται να ενισχυθούν οι ψηφιακές υποδομές ως προς την εξυπηρέτηση, ώστε να μπορέσουν για παράδειγμα να παρακολουθήσουν εξ΄ αποστάσεως μαθητές ολιγόλεπτες ξεναγήσεις στους χώρους της Βιβλιοθήκης.

Επίσης, να συμμετέχουν σε όλες αυτές τις δράσεις, που έκανε η Βιβλιοθήκη, να μάθουν και να έρθουν κοντά στα σχετικά με την διοργάνωση μιας Βιβλιοθήκης, να έχουν δηλαδή την επαφή και τη γνωριμία με τα αρχεία και τα έργα τέχνης της Βουλής.

Τώρα, θα έλεγα, εν μέσω των προβλημάτων που αντιμετωπίζουμε, λόγω της πανδημίας του κορωνοϊού και με δεδομένο μάλιστα, ότι ενόψει του χειμώνα θα έχουμε και περιορισμούς ως προς τις μαθητικές επισκέψεις, θα είναι χρήσιμο να μπορέσει η Βιβλιοθήκη να προσφέρει διαδικτυακά όλα όσα προσέφερε έως τώρα, κατόπιν συνεννοήσεως με τα σχολεία. Βέβαια, σε καμία μα καμία περίπτωση, δεν μπορεί να αποκατασταθεί η φυσική επαφή των μαθητών με τη βιβλιοθήκη, αλλά η ενίσχυση των ψηφιακών της υποδομών και ικανοτήτων, θα αποτελέσει μια σπουδαία παρακαταθήκη για το μέλλον.

Εδώ επίσης, θα πρέπει να τονιστεί αγαπητοί συνάδελφοι, ότι το ίδιο ισχύει για τα διάφορα εργαστήρια που πραγματοποιούνταν, όπως δηλαδή το βιωματικό εργαστήριο για τον σχολικό εκφοβισμό. Θα ήταν πολύ χρήσιμο, να μπορέσουν οι μαθητές να παρακολουθήσουν εξ αποστάσεως και να μπορέσουν να ξεναγηθούν διαδικτυακά, στο εκπαιδευτικό υλικό που παρέχεται και ακόμα και να γίνουν διαδικτυακές συζητήσεις στοχευμένες στην εκπαιδευτική κοινότητα, που θα αφορούν δηλαδή τη σχολική βία και πώς αυτή η σχολική βία και το bullying μπορούν να αντιμετωπιστούν στη ρίζα τους. Για παράδειγμα, έχουμε περίπου 3.500 σχολικές μονάδες στη δευτεροβάθμια εκπαίδευση, πανελλαδικώς. Από αυτά, τα 1600 είναι γυμνάσια. Θα μπορούσαμε λοιπόν, να χωρίσουμε τα γυμνάσια ανά δήμο ή περιφέρεια και κάθε μήνα, να δίνουμε τη δυνατότητα να παρακολουθούν διαδικτυακά τα εργαστήρια της Βιβλιοθήκης της Βουλής. Κερδισμένοι θα βγουν, όλοι οι μαθητές της Ελλάδας. Άλλωστε, σκοπός όλων μας πρέπει να είναι να χτίσουμε μια άλλη κοινωνία, σε στέρεες βάσεις. Για παράδειγμα, η Αιτωλοακαρνανία η πατρίδα μου, η εκλογική μου περιφέρεια, έχει 90 σχολικές μονάδες. Η περιφέρεια δυτικής Ελλάδος έχει 270 σχολικές μονάδες. Βέβαια, τους αριθμούς αυτούς τους αναφέρω με μια επιφύλαξη, αρμοδιότερη θα ήταν η Υπουργός. Η πρότασή μας είναι, να γίνουν συνέργειες της βιβλιοθήκης της Βουλής με το Υπουργείο Παιδείας και την Περιφέρεια και να οργανωθούν δράσεις, που θα πηγαίνουν, μέσω ενός πλαισίου, το πλούσιο έργο της Bιβλιοθήκης και να γίνεται δηλαδή απευθείας από την βιβλιοθήκη της Βουλής στους μαθητές γνωστό, καθώς και στις τοπικές τους κοινωνίες. Αναφέρομαι σε όλες τις δράσεις που προγραμματίζονταν να υλοποιηθούν από τα στελέχη της βιβλιοθήκης. Εδώ, δηλαδή, είναι και δική σας ευθύνη να το προτάξετε και να το κάνετε πράξη.

Επίσης, αγαπητοί συνάδελφοι, στο πλαίσιο των 200 ετών από την ελληνική επανάσταση, μπορούμε να κοινωνικοποιήσουμε τη Bιβλιοθήκη μας και να την πάμε διαδικτυακώς, σε όλη την Ελλάδα. Ακόμα και εν μέσω της πανδημίας, έχουμε μια πολύ μεγάλη ευκαιρία να αναδείξουμε το πολυσήμαντο έργο της Βουλής, για το οποίο όλοι είμαστε υπερήφανοι. Θα ήθελα εδώ να επισημάνω και κάτι τελευταίο. Ίσως θα ήταν χρήσιμο, επίσης, να οργανωθούν και συνοπτικά σεμινάρια, διαθέσιμα στην ακαδημαϊκή κοινότητα, στους φοιτητές, για το πώς γίνεται η αρχειακή έρευνα και μάλιστα, θα ήταν μια σημαντική βοήθεια προς όλους τους φοιτητές σε αυτή τη δύσκολη περίοδο, που υπάρχουν δεσμεύσεις με την επισκεψιμότητα των χώρων. Σας ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών)**: Εμείς ευχαριστούμε για την τοποθέτησή σας, όπως και για τις προτάσεις σας, για την πρότασή σας να ακολουθήσει μια συνεργασία μεταξύ του Υπουργείου Παιδείας και Θρησκευμάτων, της Βιβλιοθήκης της Βουλής με ομάδες της εκπαιδευτικής κοινότητας. Φαντάζομαι ότι και η κυρία Γενική έχει ακούσει ήδη την πρότασή σας, αλλά και οι διοικητικοί υπάλληλοι της Βιβλιοθήκης της Βουλής, για να δουν πως αυτό μπορεί να υλοποιηθεί.

Το λόγο έχει η κυρία Άννα Βαγενά.

**ΑΝΝΑ ΒΑΓΕΝΑ-ΚΗΛΑΗΔΟΝΗ:** Ευχαριστώ, κυρία Πρόεδρε.

Καλησπέρα σας και σας ευχαριστούμε για τη σημερινή συνεδρίαση. Ήταν πάρα πολύ ενδιαφέρουσα, είναι πολύ ενδιαφέρουσα.

Θέλω να δώσω πάρα πολλά συγχαρητήρια στις κυρίες, που κάνουν τόση προσπάθεια και τόση δουλειά, μέσα από τη Βιβλιοθήκη της Βουλής, την κυρία Δρούλια, την κυρία Καμηλάκη, την κυρία Βλασσοπούλου και σε όλους τους συνεργάτες, που δουλεύετε και έχετε κάνει μια εξαιρετική δουλειά, πράγματι αποκαλυπτική. Και κανείς δεν φανταζόταν ότι στη Βιβλιοθήκη της Βουλής γίνεται τόσο σημαντική δουλειά.

Θέλω να σταθώ ιδιαίτερα στις εκδόσεις αυτές και να προτείνω το εξής, γιατί μας ζήτησε η κυρία Δρούλια, να κάνουμε κάποιες προτάσεις, αν έχουμε.

Η πρότασή μου είναι σαφής και είναι η εξής, γι’ αυτό το εξαιρετικό βιβλίο «Λέξεις που Πληγώνουν και Λέξεις που Χαμογελούν». Επίσης, θέλω και εγώ να συγχαρώ και τα παιδιά που έχουν την εξαιρετική εικονογράφηση. Μπράβο σας για αυτή τη δουλειά. Θα πρότεινα, λοιπόν, να σταλεί, εκτός από τους εκπαιδευτικούς, και σε κάποιους γονείς, το περιεχόμενο των Καμένων Βούρλων, του Πυργετού, στην εκλογική μου Περιφέρεια και δυστυχώς, και σε άλλες περιοχές της Ελλάδας, που δεν δέχονται τα προσφυγόπουλα στα σχολεία της περιοχής.

Επίσης, θα πρότεινα να σταλεί επειγόντως και σε κάποιους συναδέλφους βουλευτές, κυρίως από την πτέρυγα της Νέας Δημοκρατίας, οι οποίοι, πάρα πολλές φορές και με συγκεκριμένες λέξεις, έχουν χρησιμοποιήσει τη λέξη «λαθρομετανάστης» - λέξη που πληγώνει, όπως λέτε μέσα στο βιβλίο σας, πολύ σωστά - και όχι μόνο αυτή τη λέξη.

Υπάρχουν συνάδελφοι που έχουν πει ότι δεν πειράζει να έχουμε και μερικά θύματα στις επαναπροωθήσεις ανθρώπων που έρχονται με βάρκες στο Αιγαίο, που δεν ξέρουμε αν είναι πρόσφυγες ή μετανάστες, αλλά ότι και να είναι, το ίδιο δικαιούνται για μένα. Αλλά, εν πάση περιπτώσει, οι πρόσφυγες προστατεύονται. Όταν οι άνθρωποι αυτοί έρχονται με τις βάρκες και τους επαναπροωθούν και συνάδελφος, από εδώ μέσα, από τη Βουλή, από τη Νέα Δημοκρατία, ότι «δεν πειράζει να έχουμε και μερικά θύματα, ας πνιγεί και κανένας προκειμένου να τους επαναπροωθήσουμε». Αυτοί οι άνθρωποι δεν ξέρουμε, εκείνη την ώρα, τι είναι μέσα στη βάρκα, αλλά ότι και να είναι, είναι άνθρωποι.

Συγχαρητήρια, λοιπόν, για αυτό το βιβλίο. Να πάει στους Βουλευτές της Νέας Δημοκρατίας αυτό το βιβλίο, γιατί όλα τα άλλα που λέγονται και ακούγονται, εδώ μέσα, είναι, δυστυχώς, για μένα, λέξεις υποκρισίας.

Σας ευχαριστώ πολύ και πάλι συγχαρητήρια για τη δουλειά σας.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Πρόεδρος της Επιτροπής):** Ευχαριστούμε την κυρία Βαγενά. Εκτιμώ, κυρία συνάδελφε, ότι όλοι οι βουλευτές της Νέας Δημοκρατίας έχουν μια ανθρωπιστική αντιμετώπιση αυτού του ζητήματος.

Το λόγο έχει η κυρία Αικατερίνη Μονογυιού, από τη Νέα Δημοκρατία.

**ΑΙΚΑΤΕΡΙΝΗ ΜΟΝΟΓΥΙΟΥ:** Ευχαριστώ, κυρία Πρόεδρε.

Κυρία Γενική Γραμματέα, με αφορμή την εβδομάδα ευαισθητοποίησης για την δυσλεξία, η οποία είναι 5 με 11 Οκτωβρίου, θα ήθελα να σας καταθέσω την πρότασή μου.

Πρόκειται για την εισαγωγή ηχητικών βιβλίων στην εκπαίδευση, όπως και για λογοτεχνικά βιβλία. Για παράδειγμα, θα ήταν πολύ εύλογο, π.χ. στο δημοτικό, να προστεθούν πέντε βιβλία λογοτεχνικά, τα οποία είναι απαραίτητο οι μαθητές να τα έχουν διαβάσει. Πέντε στο γυμνάσιο, πέντε στο λύκειο. Και, γιατί όχι, ακόμα παραπάνω. Αυτό θα μπορούσε να το διαλέξει, ίσως, η Βιβλιοθήκη της Βουλής.

Θεωρώ, ότι η εκπαίδευση θα πρέπει να είναι για όλους, είτε έχει κάποιος ένα πρόβλημα δυσλεξίας, ή πρόβλημα όρασης, δεν θα πρέπει να στερήσουμε από τους ανθρώπους, ή από τα παιδιά αυτά τη γνώση.

Είμαι σίγουρη 100% ότι έχω και εσάς σύμμαχο, κυρία Πρόεδρε και κυρία Γενική Γραμματέα και ακόμα και τις Υπουργούς οι οποίες είναι ευαισθητοποιημένες στα θέματα μαθησιακών δυσκολιών.

Σας ευχαριστώ πάρα πολύ.

Θα ήθελα να δείτε με προσοχή την πρότασή μου, κυρία Μάνη.

Σας ευχαριστώ πολύ, κύριοι συνάδελφοι. Θα ήθελα και την δική σας συμμετοχή σε μία άλλη συνεδρίαση που θα γίνει με το θέμα αυτό και σας ευχαριστώ, κυρία Μάνη που θα το προχωρήσετε.

Ευχαριστώ πολύ, να είστε καλά. Δεν θα ήθελα άλλο χρόνο να σπαταλήσω.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Και εμείς ευχαριστούμε, κυρία συνάδελφε.

Ναι, πράγματι είναι σε εξέλιξη μια πολύ σημαντική δράση της Βιβλιοθήκης της Βουλής. Ήδη το πρόγραμμα, η δράση «Διαβάζω για τους Άλλους» το γνωρίζει και η κυρία Γενική Γραμματέας. Θα το ανακοινώσουμε κι αυτό όταν θα έχει φτάσει σε ένα πιο ώριμο στάδιο.

Τώρα τον λόγο έχει ο συνάδελφος από το Κομμουνιστικό Κόμμα Ελλάδος, ο κύριος Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Πρώτα απ’ όλα θέλουμε να συγχαρούμε, ειλικρινά, όλους τους ανθρώπους της Βιβλιοθήκης της Βουλής για το σημαντικό έργο που επιτελούν και τους παρόντες και τους απόντες.

Είναι πάρα πολύ σπουδαία αυτά που γίνονται στη Βιβλιοθήκη της Βουλής και καλά είναι να τα γνωρίσουμε ακόμα περισσότερο και ακόμα περισσότεροι, όπως και θα λέγαμε ότι είναι καλό και είναι ζητούμενο, φυσικά, να δούμε πώς θα συνδεθεί αυτός ο μορφωτικός πλούτος που υπάρχει στη Βιβλιοθήκη της Βουλής με την ελληνική εκπαίδευση, με τα σχολεία της χώρας. Δεν έχω πρόχειρες απαντήσεις. Σκεφτόμαστε πάνω σε αυτό, για το πώς θα μπορούσαν να αξιοποιηθούν από τα σχολεία, από τις βιβλιοθήκες των σχολείων, όλα αυτά τα μορφωτικά αγαθά που υπάρχουν στη Βιβλιοθήκη της Βουλής. Βεβαίως, μιλάμε για τις βιβλιοθήκες των σχολείων και εδώ πρέπει να ομολογήσουμε ότι είναι μια εξαιρετικά λυπηρή η εικόνα των σχολικών βιβλιοθηκών στα σχολεία όπου λειτουργούν και όταν λειτουργούν, οφείλεται στο μεράκι συναδέλφων εκπαιδευτικών, δασκάλων και καθηγητών που κυριολεκτικά με κατάθεση ψυχής και αρκετού προσωπικού χρόνου, βοηθούν στη λειτουργία των βιβλιοθηκών για να μπορέσουν οι μαθητές να απολαύσουν αυτόν τον μορφωτικό πλούτο, όπως είπαμε και το έργο τους γίνεται ακόμα δυσκολότερο, γιατί στα βιβλία της ελληνικής γλώσσας, αυτά που διδάσκονται, τουλάχιστον στην ελληνική εκπαίδευση, η κατάσταση είναι πραγματικά πάρα πολύ άσχημη. Τα βιβλία της ελληνικής γλώσσας θα έλεγε κανείς ότι γράφτηκαν, ακριβώς για να μισήσει κανείς τη φιλαναγνωσία. Χρησιμοποιώ «βαριές κουβέντες», αλλά έτσι ακριβώς είναι για όποιον έχει έστω και μια μικρή σχέση με τα βιβλία, ιδιαίτερα της ελληνικής γλώσσας που διδάσκονται τα παιδιά του ελληνικού λαού. Και φυσικά δεν καλύπτεται αυτό ούτε «ισοφαρίζεται» από την εισαγωγή του μαθήματος της φιλαναγνωσίας, μια ώρα ή δύο ώρες την εβδομάδα, όταν τα βιβλία της γλώσσας έχουν τόσα πολλά προβλήματα.

Όμως και με την ευκαιρία αυτή και επειδή μιλάμε στη Βουλή και επειδή η επικαιρότητα «τρέχει» και επειδή αρκετός λόγος έγινε, και καλά λέμε εμείς, για τον σχολικό εκφοβισμό, για το bullying, όπως, λέγεται θα λέγαμε ότι αυτές τις ημέρες, τις τελευταίες ημέρες, αυτός που πρωτοστατεί στο σχολικό εκφοβισμό δεν είναι άλλος από την ηγεσία του Υπουργείου Παιδείας. Η ίδια η ηγεσία του Υπουργείου Παιδείας απειλεί, εκβιάζει και συκοφαντεί τους μαθητές και τους αγώνες τους. Έχει θεσμοθετήσει, μάλιστα και το όργανο του σχολικού εκφοβισμού με την επαναφορά της διαγωγής και της αναγραφής της στο απολυτήριο και μάλιστα με έκπληξη, ακούμε την ηγεσία του Υπουργείου Παιδείας να απειλεί τους μαθητές που συμμετέχουν σε αυτές τις κινητοποιήσεις - συμμετέχουν χιλιάδες μαθητές και αυτό είναι ένα ελπιδοφόρο γεγονός για την ελληνική κοινωνία - με τη μείωση της διαγωγής. Αυτό κι αν είναι σχολικός εκφοβισμός. Καλούμε την ηγεσία του Υπουργείου Παιδείας να αναλογιστεί τις ευθύνες της, να αφουγκραστεί τις αγωνίες, τα αιτήματα και τα όνειρα αυτών των παιδιών, να σκύψει πάνω στα προβλήματά τους και να δώσει τις λύσεις που πρέπει να δοθούν τώρα.

Ευχαριστώ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Τον λόγο έχει ο κ. Υψηλάντης.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Κυρία Πρόεδρε, θέλω και εγώ να σας ευχαριστήσω για την σημερινή συνεδρίαση. Να συγχαρώ για άλλη μια φορά όλους τους ανθρώπους που ασχολούνται με τη Βιβλιοθήκη της Βουλής.

Πραγματικά, η δουλειά η οποία γίνεται είναι εξαιρετική σε όλα τα επίπεδα και βεβαίως, τιμάτε με αυτό τον τρόπο και το Κοινοβούλιο, το Εθνικό μας Κοινοβούλιο το οποίο έχει να παρουσιάσει και στον τομέα αυτό ένα εξαιρετικό έργο.

Θέλω, επίσης να συγχαρώ την αγαπητή κυρία Καμηλάκη για το εξαιρετικό βιβλίο το οποίο έχουμε σήμερα στα χέρια μας, «Λέξεις που χαμογελούν, λέξεις που πληγώνουν». Θα φροντίσω και εγώ με τη δική μου τη σειρά, αυτό το βιβλίο να φθάσει σε πολλά σχολεία στην περιοχή μας και όχι μόνο και σε βιβλιοθήκες στα Δωδεκάνησα, όπως, προσωπικά, έχω αποφασίσει με το δικαίωμα ως Βουλευτής να έχω μία σειρά από όλα τα βιβλία εκδόσεων της Βουλής των Ελλήνων να χαριστεί στη βιβλιοθήκη της ιδιαίτερης πατρίδας του πατέρα μου, την Κάλυμνο.

Θέλω να πω, επίσης, ένα μεγάλο συγνώμη, διότι αναγκάστηκα να εκτραπώ από τους χαρακτηρισμούς που απέδωσε η κυρία Βουλευτής του ΣΥΡΙΖΑ, σε συναδέλφους της Νέας Δημοκρατίας. Καταλαβαίνετε, ότι έτσι υποκινούν τα πάντα ορισμένοι, όχι όλοι. Όχι όλοι, δεν είναι όλοι διάβολοι από την άλλη πλευρά, αλλά ορισμένοι οι οποίοι έχουν μέσα τους το φυτίλι, έχουν μέσα τους τη διάθεση, ακόμα και σε στιγμές που υπάρχει ηρεμία και υπάρχει συναίνεση. Αυτό το πράγμα το δυναμιτίζουν και μάλιστα είναι δυσάρεστο, διότι, πολλοί από αυτούς έχουν, αν θέλετε και το περικάλυμμα, την επικάλυψη, ότι εν πάση περιπτώσει εκπροσωπούν και το χώρο του πολιτισμού.

Είναι μεγάλο ατόπημα αυτό το οποίο γίνεται και αυτοί δυστυχώς που το πληρώνουν και θα το πληρώνουν είναι οι νέοι μας, οι οποίοι δηλητηριάζονται και οι οποίοι βιώνουν ένα τοξικό περιβάλλον μιας περιόδου, η οποία θα έπρεπε να ήταν διαφορετική. Ζούμε πλέον στον 21ο αιώνα και οι σκέψεις μας θα ήταν αλλού και όχι στο εσείς και στο εμείς, ειδικά όταν είχαμε να κάνουμε με την παιδεία, με την εκπαίδευση, με το βιβλίο, με τον πολιτισμό.

Με αυτές τις σκέψεις θέλω να σας πω, κυρία πρόεδρε και εγώ ως Αντιπρόεδρος αυτής της Επιτροπής, ότι θα συνεχίσουμε να καταβάλλουμε κάθε προσπάθεια προκειμένου πραγματικά να μπορεί αυτό το έργο, το πολύ ουσιαστικό και στο χώρο της Βιβλιοθήκης της Βουλής να φθάνει σε κάθε σημείο της χώρας. Ευχαριστώ πολύ.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Σας ευχαριστούμε κύριε συνάδελφε. Το λόγο έχει ο συνάδελφος κύριος Γιάννης Πασχαλίδης από τη Νέα Δημοκρατία.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ κυρία Πρόεδρε, κυρία Γκίκα, κυρίες και κύριοι συνάδελφοι η Βιβλιοθήκη της Βουλής έχει μακρά ιστορία, η οποία συνδέεται άμεσα με τη δημιουργία της Βουλής των Ελλήνων. Ιδρύθηκε το 1844 από την πρώτη Βουλή που συνήλθε αφού τέθηκε σε ισχύ το σύνταγμα του 1844.

Σήμερα είναι η γενική Βιβλιοθήκη ανοιχτή στο ελληνικό κοινό με κύρια αποστολή την υποστήριξη του κοινοβουλευτικού έργου. Σε αυτό το πλαίσιο σχεδιάζει και υλοποιεί τη συγκέντρωση και την τεκμηρίωση του παραγόμενου από τη Βουλή έργου, το οποίο στη συνέχεια θέτει στη διάθεση των πολιτών. Παράλληλα υπηρετεί και άλλες πολλαπλές αποστολές χάρη στον πλούτο των συλλογών της. Πιο συγκεκριμένα, εκτός από τις κοινοβουλευτικές συλλογές διαθέτει 650.000 τόμους βιβλίων, όλων των επιστημών, εφημερίδες και περιοδικά, 25.000 μικροταινίες ελληνικών εφημερίδων, ειδικές συλλογές με σπάνια τεκμήρια ιδιαίτερου ενδιαφέροντος και ποικίλου περιεχομένου που καλύπτουν χρονολογικά αιώνες πνευματικής δημιουργίας, αλλά και την πλουσιότερη αρχειακή συλλογή κρατικών και δημόσιων εγγράφων, που σχετίζεται με την Ελληνική Επανάσταση και την περίοδο της διακυβέρνησης του Ιωάννη Καποδίστρια και έχει δημοσιευθεί σε είκοσι πέντε τόμους στη σειρά «Αρχεία της Ελληνικής Παλιγγενεσίας». Άλλωστε η Βιβλιοθήκη της Βουλής προκειμένου να ανταποκριθεί στην τρέχουσα υγειονομική κρίση, διαρκώς εμπλουτίζει το ψηφιακό της αποτύπωμα με σκοπό να καλύψει τις αυξημένες ανάγκες της απομακρυσμένης πρόσβασης.

Η νέα ψηφιακή πλατφόρμα που ονομάζεται Press Reader, είναι ακόμη μία νέα υπηρεσία της Βιβλιοθήκης της Βουλής, που παρέχει δωρεάν πρόσβαση σε περισσότερες από 7.000 εφημερίδες, ξενόγλωσσα και ελληνικές, ανοίγοντας ένα ολόκληρο κόσμο πληροφορίας.

Το Press Reader, δεν είναι απλά ένας ιστότοπος που συγκεντρώνει τεκμήρια ημερησίου και περιοδικού τύπου, απλώς και μόνο, επηρεάζει και επιτρέπει ανάγνωση, διαθέτει εργαλεία περιήγησης και αναζήτησης, μεταφράζει όρους αναζήτησης στο σύνολο των τεκμηρίων, θυμάται και καταγράφει ατομικά ενδιαφέροντα διευκολύνοντας τους χρήστες, ενώ μπορεί να αποθηκεύσει και τεύχη, για την ανάγνωση σε χρόνο της συλλογής του καθενός.

Επειδή, όμως, αναφέρθηκε από την κυρία Μάνη Παπαδημητρίου, ότι ο πλούτος της Βιβλιοθήκης της Βουλής, είναι ακόμα σημαντικότερο να βγει εκτός Κοινοβουλίου, για να φτάσει στο σύνολο της ελληνικής κοινωνίας και πρέπει να βρεθούν τρόποι προσέγγισης, κυρίως των νέων και των επιστημόνων.

Η ξενάγηση των μαθητών σε κάποια από τις δομές της Βιβλιοθήκης, οπωσδήποτε και θα δώσει τη δυνατότητα στους νέους να έρθουν σε επαφή με το πλούσιο και σπάνιο υλικό της, όπως και η αύξηση των προγραμμάτων πρακτικής άσκησης των φοιτητών στη Βιβλιοθήκη.

Ήδη στο πλαίσιο της εξωστρέφειας του έργου και του πλούτου της Βιβλιοθήκης της Βουλής, δίνεται μεγάλη σημασία στις συνέργειες με Ανώτατα Εκπαιδευτικά Ιδρύματα, Ερευνητικά Κέντρα και βιβλιοθήκες της Περιφέρειας, δεδομένου, ότι αυτές οι συνεργασίες, θα αποτελέσουν πεδίο ανταλλαγής και αλληλεπίδρασης, ιδεών, τεχνογνωσίας και εμπειρίας, σε θέματα που απασχολούν τη σύγχρονη κοινωνία της γνώσης, της πληροφορίας και της διά βίου μάθησης.

Ιδιαίτερης αναφοράς χρήζει το μνημόνιο συνεργασίας με την Εθνική Βιβλιοθήκη της Ελλάδας.

Η συνεργασία ανάμεσα στις δύο κορυφαίες Βιβλιοθήκες της χώρας, αφορά κοινά πεδία συλλογής, φύλαξης και προώθησης, ανταλλαγής και διάθεση πολύτιμων τεκμηρίων και αρχείων.

Επιπλέον, οι Εκθέσεις εξωστρέφειας, αποτελούν για τη Βιβλιοθήκη της Βουλής, όχι μόνο ευκαιρία ανάδειξης του πλούσιου περιεχομένου της, αλλά και ευκαιρία εμπλουτισμού των συλλογών της, προσελκύοντας, ευαισθητοποιώντας και κερδίζοντας την εμπιστοσύνη μελλοντικών δωρητών.

Επιθυμία όλων μας είναι, η Βιβλιοθήκη της Βουλής, να είναι ζωντανή και ενεργή μέσα στην κοινωνία των πολιτών, που θα μπορέσει να δημιουργήσει ως αρωγός διάχυσης του τεράστιου πλούτου της.

Τελειώνοντας, θα ήθελα να συγχαρώ την Επιστημονική Ομάδα της Βιβλιοθήκης της Βουλής, για το έργο της.

Σας ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Εμείς σας ευχαριστούμε, κύριε συνάδελφε.

Να είστε βέβαιος, ότι μετά το πέρας της πανδημίας, το αναφέρατε και το επισημάνατε και εσείς αυτό, δηλαδή, να επισκέπτονται οι μαθητές των σχολείων της περιφέρειας τη Βιβλιοθήκη της Βουλής, ότι αυτό ήδη γίνεται, δηλαδή γινόταν πριν από την πανδημία και θα γίνεται μάλιστα και με πιο εντατικά, ούτως ώστε όλα τα παιδιά όλων των ελληνικών σχολείων από την ελληνική περιφέρεια, να επισκέπτονται τους χώρους της Βιβλιοθήκης της Βουλής και τον χώρο που στεγάζεται η βιβλιοθήκη σ’ αυτό το κτίριο αλλά και τους άλλους χώρους που βρίσκονται στην οδό Λένορμαν και στην Μπενάκειο βιβλιοθήκη.

Το λόγο θα δώσω στην κυρία Δρούλια, για να δώσει κάποιες απαντήσεις στις παρατηρήσεις και στη συνέχεια η Γενική Γραμματέας του Υπουργείου Παιδείας και Θρησκευμάτων, η κυρία Γκίκα, θα κλείσει τη σημερινή συνεδρίαση.

Το λόγο έχει η κυρία Δρούλια.

**ΕΛΕΝΗ ΔΡΟΥΛΙΑ (Προϊσταμένη της Διεύθυνσης Βιβλιοθήκης της Βουλής):** Να πω κατ’ αρχήν ένα πολύ μεγάλο ευχαριστώ για την παρουσία όλων των ανθρώπων, την καλή τους διάθεση απέναντι στη Βιβλιοθήκη, απέναντι στις δράσεις, αλλά και απέναντι σε όλη την ενημέρωση που βλέπουμε ότι έχετε για το τι πραγματικά κάνουμε και το τι προσπαθούμε να κάνουμε.

Να πω, βέβαια, ότι δεν μας ευχαρίστησε όλο αυτό που έγινε, γιατί εμείς ήρθαμε εδώ, να παρουσιάσουμε μία έκδοση, να παρουσιάσουμε την έκθεση της Γλωσσόpolis, πάντοτε με ένα πνεύμα δημιουργικό, με ένα πνεύμα που ενώνει και δεν δημιουργεί τάσεις και εντάσεις και ελπίζω, να μην να μη μείνει αυτό σαν μια πικρή γεύση στη σημερινή μας συνεδρίαση.

Όσον αφορά, τώρα, την παρουσία της Βιβλιοθήκης στον ευρύτερο χώρο των βιβλιοθηκών και την ψηφιακή της διασύνδεσή με άλλες βιβλιοθήκες.

Η Βιβλιοθήκη και η πλατφόρμα που έχει και η ιστοσελίδα της, είναι ανοιχτή 24 ώρες το 24ωρο Είναι αρκετά γνωστή και έχει συμβάλει πάρα πολύ στην ανάπτυξη της έρευνας στην ακαδημαϊκή κοινότητα. Δηλαδή, άλλοτε οι φοιτητές και οι καθηγητές θα έπρεπε για να έχουν πρόσβαση, κυρίως, στην Συλλογή του Ημερήσιου και Περιοδικού Τύπου να ταξιδέψουν στην Αθήνα από την περιφέρεια για να δουν το χαρτί, το έντυπο. Σήμερα, αυτό δεν χρειάζεται καν να γίνει, γιατί ακριβώς είναι 24 ώρες το 24ωρο προσβάσιμες οι εφημερίδες. Βέβαια, μπορεί να μην είναι η τελευταία λέξη της τεχνολογίας, παρόλα αυτά, είναι εκεί για όλους να τις προσεγγίσουν και να τις διαβάσουν όποτε ευκαιρούν ή όποτε θέλουν να συγκεντρωθούνε στο διάβασμα τους.

Η Βιβλιοθήκη έχει δημιουργήσει ένα facebook, που έχει φτάσει τους 9.660 ακολούθους. Μέχρι το τέλος του χρόνου θέλουμε να έχουμε 10.000. Τι σημαίνει αυτό για εμάς, που μπορεί να φαίνεται λίγο αποκλειστικά ποσοτικό; Σημαίνει ότι 10.000 άνθρωποι θα μας ξέρουν και θα μας παρακολουθούν και θα έχουν να μάθουν αυτά που τους ενημερώνουμε, γιατί τους ενημερώνουμε για όλα αυτά τα καινούργια πράγματα που κάνουμε. Να συμπληρώσω, ότι υπάρχουν και στατιστικά, δηλαδή, από ποια μέρη της Ελλάδας μας παρακολουθούν και από ποια μέρη του εξωτερικού, επίσης. Δηλαδή, στους περίπου 10.000 ακόλουθους, οι 5000 είναι στην Αθήνα, λιγότεροι από 1000 είναι στο εξωτερικό και όλοι οι υπόλοιποι είναι στην περιφέρεια. Άρα και η περιφέρεια αργά αλλά σταθερά, παρακολουθεί τις κινήσεις μας , τις δράσεις μας, τα νέα μας αποκτήματα, τον τρόπο με τον οποίο διασυνδεόμεθα με την παγκόσμια κοινότητα των βιβλιοθηκών, των αρχείων, των μουσείων. Όλο αυτό δεν χτίζεται από τη μία μέρα στην άλλη. Είναι κάτι το οποίο παίρνει χρόνο και εμείς με χρόνο και με υπομονή έχουμε κερδίσει πάρα πολλά και ελπίζουμε ότι αυτό το σταθερό βηματισμό θα πετύχουμε ακόμα περισσότερα.

Αναφέρατε ότι, έχουμε κάνει μια συμφωνία με την Εθνική Βιβλιοθήκη το 2016. Να θυμίσω, ότι έχουμε ένα σύμφωνο συνεργασίας με τη Θεολογική Σχολή της Χάλκης και τη Βιβλιοθήκη της, οπότε έχουμε και μία δράση που δεν είναι του εσωτερικού αλλά είναι και του εξωτερικού, σε μία Βιβλιοθήκη που είναι ιδιαίτερα πλούσια και κλείνει μέσα της πολύ ελληνισμό θα έλεγα. Συνέχεια δημιουργούμε και αναπτύσσουμε και ανταποκρινόμαστε σε αιτήματα «ανοίγοντας τη βεντάλια» της προσφοράς μας προς την κοινωνία και με τον ίδιο τρόπο εμπλουτιζόμαστε και εμείς. Από τη στιγμή που εμπλουτιζόμαστε και εμείς, και ο Κατάλογός μας και οι άνθρωποί μας, ξαναδίνονται πάλι στην κοινωνία μας. Δηλαδή, είναι ένας αέναος κύκλος εμπλουτισμού και προσφοράς.

Σας ευχαριστώ, και αν θέλετε κάτι άλλο και πιο πρακτικό, είσαστε πάντοτε, όπως είπε και η κυρία Πρόεδρος, ευπρόσδεκτοι τόσο στην Βιβλιοθήκη μέσα στο κτίριο, όσο στην Βιβλιοθήκη στην Λένορμαν και μεθαύριο και στην Ανθίμου Γαζή 2. Θα είμαστε συνεχώς ανοιχτοί και συνεχώς είναι κάποιος στη Βιβλιοθήκη. Δεν κλείνουμε ποτέ! Είναι η αλήθεια.

Σας ευχαριστώ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Προεδρεύουσα των Επιτροπών):** Σας ευχαριστώ, κυρία Δρούλια.

Το λόγο τώρα θα δώσουμε στην Γενική Γραμματέα του Υπουργείου Παιδείας και Θρησκευμάτων, την κυρία Σίσσυ Γκίκα, την οποία ευχαριστούμε θερμά που είναι εδώ και με τη φυσική της παρουσία εισπράττει διά ζώσης τις δράσεις που έχει η Βιβλιοθήκη της Βουλής.

Το λόγο έχει η κυρία Γκίκα.

**ΑΝΑΣΤΑΣΙΑ (ΣΙΣΣΥ) ΓΚΙΚΑ (Γενική Γραμματέας του Υπουργείου Παιδείας):** Καλησπέρα σας. Είναι ιδιαίτερη χαρά για μένα που παρίσταμαι σήμερα στην κοινή συνεδρίαση της επιτροπής της Βιβλιοθήκης της Βουλής και της Διαρκούς Επιτροπής Μορφωτικών Υποθέσεων, έχοντας ως θέμα συζήτησης τις δράσεις της Βιβλιοθήκης της Βουλής με επίκεντρο την εκπαιδευτική κοινότητα.

Πιο συγκεκριμένα, είναι ιδιαίτερη η χαρά μου να συμμετέχω στην παρουσίαση της Έκθεσης «Γλωσσόpolis», των δράσεων της Βιβλιοθήκης της Βουλής και του βιβλίου «Λέξεις που πληγώνουν, λέξεις που χαμογελούν», της Μαρίας Καμηλάκη, που πρωτογνώρισα 14 χρόνια πριν, στο Υπουργείο Παιδείας και συνεργαστήκαμε και είχα τη χαρά να την δω να λειτουργεί σαν αρθρογράφος στο ηλεκτρονικό περιοδικό του Υπουργείου Παιδείας, το «Η έμφασις» στο οποίο διεύθυνα τότε και απέδειξε τις καταπληκτικές ικανότητες της και τη δημιουργικότητά της, που τη βλέπουμε και σήμερα σε αυτά που κάνει και δημιουργεί.

Στο Υπουργείο Παιδείας, λοιπόν, όπου βρίσκομαι και πάλι με μια διαφορετική θέση, υποστηρίζουμε δράσεις καινοτόμες, δημιουργικές και βιωματικές. Γι’ αυτό και έχουμε εισάγει τα εργαστήρια δεξιοτήτων, μεταξύ άλλων, τα οποία είμαι σίγουρη σας ανέλυσε η Υφυπουργός, η κυρία Ζαχαράκη.

Στηρίζουμε, λοιπόν, δράσεις που δεν διστάζουν να θεματοποιήσουν και να αναδείξουν με επιστημονικό και συνάμα ευρηματικό τρόπο δύσκολα και ευαίσθητα ζητήματα, όπως η διαφορετικότητα ή η ιδιάζουσα χρήση των λέξεων, ο εκφοβισμός. Η Βιβλιοθήκη της Βουλής των Ελλήνων, έχει να παρουσιάσει τεράστιο έργο και σε συνεργασία με το Υπουργείο Παιδείας έχει υλοποιήσει, όχι μόνο προγράμματα όπως «Η Γλωσσόπολις» περιήγηση στην νέα ελληνική, «Λέξεις που πληγώνουν, λέξεις που χαμογελούν» το βιωματικό γλωσσικό εργαστήρι με θέμα το λεκτικό εκφοβισμό στο σχολικό περιβάλλον, αλλά και προγράμματα όπως, «Στα βιβλία λέμε ναι», με στόχο την προώθηση της φιλαγνωσίας και στο άλλο πρόγραμμα « Η ημέρα αρχειονόμος στο αρχείο Αντώνη Σαμαράκη», ένα εργαστήρι με έντονο το βιωματικό στοιχείο και με στόχο να φέρει τα παιδιά πιο κοντά στο βιβλίο.

Όσα περισσότερα εργαλεία διαθέτουν οι εκπαιδευτικοί μας, σε τέτοια πεδία, τόσο πιο εφοδιασμένοι είναι στις καθημερινές τους μάχες για ένα σχολείο ανοιχτό, ένα σχολείο ουσιαστικά δημοκρατικό και συμπεριληπτικό, που θα προσφέρει ενημέρωση, γνώση, διεύρυνση, αποδοχή, συνεργασία.

Είχα την τύχη να είμαι αυτόπτης μάρτυρας, σε εφαρμογές του εργαστηρίου «Λέξεις που πληγώνουν, λέξεις που χαμογελούν», γιατί βρέθηκα εκεί με τους μαθητές μου, αρκετές φορές, ως διευθύντρια σχολείου και μπορώ να επιβεβαιώσω την ενθουσιώδη εμπλοκή των παιδιών και το ευχάριστο ξάφνιασμα τους, όταν λέξεις που θεωρούνται ταμπού, λέξεις που τις χρησιμοποιούν τα παιδιά μας μεταξύ τους στις επικοινωνιακές ανταλλαγές - να τις λέγαμε αργκό - γίνονται αντικείμενο εργαστηριακής - επιστημονικής ανάλυσης. Θυμάμαι τα μάτια τους εστιασμένα στη Μαρία, που παρουσίαζε αυτό το εργαστήρι, γεμάτα έκπληξη, γεμάτα απορία και γεμάτα προβληματισμό.

Από την πλευρά μας, λοιπόν, σαν Υπουργείο Παιδείας, έχουμε ως σκοπό να επιδιώξουμε τη διάχυση της ενημέρωσης στην εκπαιδευτική κοινότητα, τη διάχυση τέτοιων πρακτικών, ώστε οι εκπαιδευτικοί να έχουν επιλογές που θα τους επιτρέψουν να υλοποιούν καινοτόμες δράσεις και να αισθάνονται έτοιμοι να εφαρμόσουν προγράμματα σαν κι αυτό το οποίο συζητήσαμε σήμερα, «Λέξεις που πληγώνουν, λέξεις που χαμογελούν».

Ένα πρόγραμμα που συστήνω ανεπιφύλακτα, ένα παιχνίδι λέξεων, που θέτει θεμέλια υπέρβασης και επιδρά σε νοοτροπίες, αντιμετωπίζοντας ζητήματα, όπως είναι ο λεκτικός εκφοβισμός.

Στα αναμφίβολα πλεονεκτήματα του προγράμματος μπορούμε να αναφέρουμε την παιδαγωγική του σκοπιμότητα και ότι μπορεί να υλοποιηθεί σε οποιοδήποτε σχολική μονάδα της επικράτειας. Είναι ευέλικτο, μπορεί να προσαρμοστεί στις ιδιαίτερες ανάγκες και στη φυσιογνωμία κάθε σχολείου και, πραγματικά, θεωρώ πως θα το αγκαλιάσει εν τοις πράγμασι η εκπαιδευτική κοινότητα.

Ομοίως και η διαδικτυακή ανάρτηση της πολυμεσικής έκθεσης «Γλωσσόπολις» θα εμπλουτίσει τα ψηφιακά εργαλεία στο πεδίο της γλωσσικής διδασκαλίας που τα χρειαζόμαστε, γιατί περνάμε μια πρωτόγνωρη, ιδιότυπη περίοδο λόγω της πανδημίας. Θα ήθελα να κλείσω συγχαίροντας την κυρία Μάνη - Παπαδημητρίου και να την ευχαριστώ από καρδιάς για την πρόσκληση, την κυρία Καμηλάκη, την κυρία Βλασσοπούλου και όσους συμμετείχαν στη διοργάνωση της σημερινής εκδήλωσης και να ευχηθώ όλοι μας να εστιάσουμε στο καινούργιο, στο καινοτόμο, να μην το φοβόμαστε και να προχωράμε.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Προεδρεύουσα των Επιτροπών)**: Σας ευχαριστούμε, κυρία Γκίκα, κυρία Γενική Γραμματέα του Υπουργείου Παιδείας και Θρησκευμάτων. Θα σταθώ στις δηλώσεις που κάνατε, ότι θα είστε αρωγός στις δράσεις της Βιβλιοθήκης της Βουλής, ούτως ώστε το έργο της Βιβλιοθήκης να το διοχετεύσουμε προς την εκπαιδευτική κοινότητα. Όπως, επίσης, δεν μπορώ να μην επισημάνω, ότι εσείς η ίδια ζήσατε αυτό το βιωματικό εργαστήριο, αποτέλεσμα του οποίου είναι το βιβλίο που παρουσιάστηκε σήμερα. Σας ευχαριστούμε θερμά για την παρουσία σας και εσάς και την κυρία Υπουργό.

Στο σημείο αυτό, κυρίες και κύριοι συνάδελφοι, θα ήθελα να κλείσουμε τη σημερινή συνεδρίαση, αφού ευχαριστήσω πρώτα εσάς για την παρουσία σας και τη συμμετοχή σας και φυσικά να ευχαριστήσω και το διοικητικό, αλλά και το επιστημονικό και όλο το προσωπικό της Βιβλιοθήκης της Βουλής, για την άψογη συνεργασία, αλλά και για το άψογο έργο που επιτελούν, της παρούσας, κυρία Δρούλια, κυρία Καμηλάκη, κυρία Βλασσοπούλου. Κύριε Αγγελόπουλε, σας άκουσα τελευταίο γιατί πάντα προηγούνται οι κυρίες. Σας ευχαριστώ πολύ όλους σας, όπως φυσικά και την Γραμματεία για τη γραμματειακή υποστήριξη.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. ανάγνωση των καταλόγων των μελών των Επιτροπών.

Από την Επιτροπή Βιβλιοθήκης της Βουλής, παρόντες ήταν οι Βουλευτές κ.κ. Μάνη - Παπαδημητρίου Άννα, Υψηλάντης Βασίλειος – Νικόλαος και Μονογυιού Αικατερίνη.

Από την Διαρκή Επιτροπή Μορφωτικών Υποθέσεων, παρόντες ήταν οι Βουλευτές κ.κ. Καλαφάτης Σταύρος, Ανδριανός Ιωάννης, Μαντάς Περικλής, Τσαβδαρίδης Λάζαρος, Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Σούκουλη Βιλιάλη Μαρία, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Μελάς Ιωάννης, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Χειμάρας Θεμιστοκλής (Θέμης), Αμανατίδης Ιωάννης, Βαγενά – Κηλαηδόνη Άννα, Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Φραγγίδης Γεώργιος, Κωνσταντόπουλος Δημήτριος, Κεγκέρογλου Βασίλειος, Κωνσταντινόπουλος Οδυσσέας, Δελής Ιωάννης, Γκιόκας Ιωάννης, Ασημακοπούλου Σοφία - Χάιδω, Χήτας Κωνσταντίνος, Γρηγοριάδης Κλέων και Σακοράφα Σοφία.

Τέλος, και περί ώρα 19.30΄ λύθηκε η συνεδρίαση.

**Η ΠΡΟΕΔΡΟΥΣΑ ΤΩΝ ΕΠΙΤΡΟΠΩΝ**

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ**